Bratislava drahú parkovaciu analýzu skrýva pred verejnosťou

Pri vytváraní analýzy k parkovacej politike sa vyskytli problémy, o ktorých mali zamestnanci zakázané hovoriť.

BRATISLAVA. Keď primátor Bratislavy Ivo Nesrovnal obhajoval novú parkovaciu politiku mesta, opieral sa o prácu svojich interných expertov a analýzu renomovanej spoločnosti Deloitte za stotisíc eur. Krátko po schválení nových pravidiel v decembri sa však ukazuje, že mesto obišlo súťaž na dodávateľa, v analýze boli chyby a experti mali zakázané o nich hovoriť s mestskými poslancami. Vo rozhovore pre denník SME to opisuje dnes už bývalá referentka magistrátu Zuzana Aufrichtová. Mesto nakoniec povolilo mestským poslancom do analýzy nahliadnuť, ale nesmú si ju fotiť ani prezradiť, čo v nej bolo. Proti utajovaniu protestovali viacerí mestskí poslanci. „Viacerí sme proti tomu protestovali, pretože utajovať veci zaplatené z verejných zdrojov je neprijateľné,“ povedal mestský poslanec Ján Budaj (OĽaNO-NOVA). Poslanci mestského zastupiteľstva sa s analýzou môžu kedykoľvek oboznámiť, reagovala hovorkyňa bratislavského magistrátu Ivana Skokanová. Niektorí poslanci to už podľa nej urobili. „V prípade, že poslanci zastupiteľstva budú potrebovať ďalšie informácie, môžu sa na nás kedykoľvek obrátiť a tieto informácie alebo vysvetlenie im bude zabezpečené,“ povedala Skokanová. Mesto sa vyhlo súťaži na dodávateľa tak, že využilo už podpísanú rámcovú zmluvu na audítorské služby so spoločnosťou Deloitte. Dokument, ktorý je vlastne návrhom systému parkovania, sa oficiálne vykázal ako konzultácie v rámci týchto audítorských služieb. Mesto si objednalo viac ako 1300 hodín takýchto konzultácií za 65 eur za jednu hodinu. „Audit sme si objednali u spoločnosti, ktorá bola vysúťažená v roku 2014 ešte za bývalého vedenia mesta a ktorá je zmluvným partnerom mesta. Cena sa odvíjala od zazmluvnenej sadzby na základe vykonanej práce,“ hovorí Skokanová. S auditom sa firma musela podľa Aufrichtovej ponáhľať, a tak sa zrejme doň dostala chyba za takmer milión eur. Stodvadsaťstranová analýza totiž nezohľadňovala náklady na mestskú políciu, ktorá bude na parkovanie dohliadať. Keď na to interný tím magistrátu upozornil, firma chybu rýchlo opravila. Pre utajovanie dokumentov sa verejnosť o týchto problémoch nemohla dozvedieť. „Záverečná správa obsahuje aj odporúčania týkajúce sa procesu budúceho verejného obstarávania, preto sa v súčasnosti nezverejňuje,“ povedala Skokanová. Neodpovedala však na otázku, prečo nie sú sprístupnené aj ostatné menej citlivé časti dokumentu. Po tom, ako sa Aufrichtová ešte ako referentka obrátila s podozreniami na primátora Nesrovnala, magistrát zakázal zamestnancom komunikovať s mestskými poslancami. Aufrichtovej údajne niekto bez jej vedomia menil počet odpracovaných hodín. Aufrichtová sa nakoniec pre zdravotné problémy jej mamy a neustále konflikty na pracovisku rozhodla odísť. Mesto sa k zákazu nevyjadrilo a akúkoľvek šikanu zamestnankyne odmieta. „Absolútne odmietame uvedené obvinenia a nepovažujeme za vhodné riešiť pracovnoprávne vzťahy, ani tie bývalé, cez médiá,“ povedala Skokanová. Nie je to prvýkrát, čo by sa na zamestnancov magistrátu vyvíjal nátlak, naznačil Budaj. „Bolo by lepšie, ak by pán primátor nevyháňal expertov z magistrátu, ako sa to stalo aj s hlavnou dopravnou inžinierkou Tatianou Kratochvílovou, ktorá bola tiež odídená. Potom by nemusel platiť externým firmám za analýzy,“ povedal Budaj. Tento text ste mohli čítať vďaka tomu, že platíte za obsah. Vážime si to.


Londýn chce predať akcie Royal Bank of Scotland za 15 miliárd libier

Britská vláda oživuje plány na reprivatizáciu Royal Bank of Scotland.

LONDÝN 23. novembra (SITA) - Britská vláda oživuje plány na reprivatizáciu Royal Bank of Scotland (RBS), pričom chce do roku 2023 predať akcie za 15 mld. libier (GBP). Vláda chce obnoviť predaj akcií do konca finančného roku 2018/19 a v priebehu piatich rokov predávať akcie za 3 mld. GBP ročne, čiže by tak predala zhruba dve tretiny svojho 72-percentného podielu v banke. Informuje o tom portál bbc.com. Royal Bank of Scotland musela počas kulminácie finančnej krízy v roku 2008 prijať štátnu núdzovú pomoc v objeme až 45 mld. GBP, čím v nej vláda získala približne 80-percentný podiel.Vláda Veľkej Británie zastavila predošlý pokus predať svoj podiel v banke v roku 2015 po tom, ako cena akcií RBS klesla. Minulý mesiac Royal Bank of Scotland informovala, že už tri štvrťroky po sebe dosahuje zisk. Z a tretí kvartál tohto roka banka vykázala zisk v sume 392 mil. GBP, pričom v rovnakom období vlaňajška skončila v strate vo výške 469 mil. GBP.(1 EUR = 0,88810 GBP)


Autá a vlaky ročne zrazia viac ako tisíc zvierat

Pri výstavbe na severe Slovenska sa na ochranu migračných koridorov sa veľmi nemyslelo.

BRATISLAVA. Na slovenských cestách a železniciach sa ročne udeje viac ako 1000 zrážok so zverou. Ochranári preto zmapovali migračné koridory zvierat a navrhujú, ako ich chrániť. Projekt Transgreen, ktorý popisuje migračné koridory vo vybraných chránených územiach na Slovensku, v Česku, Maďarsku, Rumunsku a na Ukrajine, v záverečnej publikácii navrhuje spôsob ochrany pre každý dôležitý migračný koridor. Chýbajú migračné koridory Na Slovensku sledovali ochranári mortalitu živočíchov na cestách a železniciach a monitorovali migráciu na severe Slovenska v Chránenej krajinnej oblasti (CHKO) Kysuce, v CHKO Strážovské vrchy a v Národnom parku (NP) Malá Fatra. Tiež na juhu v CHKO Cerová Vrchovina, CHKO Vihorlat a v NP Slovenský kras. "Pri výstavbe na severe Slovenska sa na ochranu migračných koridorov, teda zvieracích ciest medzi územiami, veľmi nemyslelo," konštatuje riaditeľka Svetového fondu na ochranu prírody (WWF) Slovensko Miroslava Plassmann. Údolím Kysuce od Žiliny až po hranice s Poľskom vedie aj frekventovaná cesta I/11, železnica a stavia sa diaľnica. "Projekt Transgreen upozorňuje na posledné koridory, ktoré sa tu zachovali. Ich ochrana je zásadná pre udržanie migrácie a zachovanie genetickej obnovy populácií zvierat," hovorí Plassmann. Na juhu Slovenska sú podľa výsledkov projektu Transgreen bariérami rozširujúca sa zástavba, rozsiahle polia, kde migrujúce zvieratá nenachádzajú úkryty aj ploty okolo pozemkov. V Národnom parku Slovenský kras bolo identifikovaných osem koridorov a priechodnosť viacerých ohrozuje práve oplotenie. Podľa Plassman sa na juhu Slovenska pripravuje aj výstavba rýchlostnej cesty. "Je dobré, že vieme, na ktoré migračné koridory treba brať ohľad," tvrdí. WWF projekt koordinovala a na Slovensku spolupracovala so Štátnou ochranou prírody SR, Národnou diaľničnou spoločnosťou a urbanistami zo Slovenskej technickej univerzity. Podľa Prezídia Policajného zboru došlo minulý rok na Slovensku k 1131 zrážkam s lesnou zverou. Zomrelo 55 ľudí, ťažké zranenia utrpelo 285 a doživotné následky na zdraví 1028 ľudí. Išlo pritom o strety s väčšími zvieratami - šelmami, diviakmi, líškami či srnami. Na cestách však zahynú i tisíce menších ako žaby, plazy, vtáky či netopiere. Železnice v minulom roku zaznamenali 857 zrážok so zverou. Uvádzajú, že to je o 38 menej ako pred rokom, hoci najazdili o milión kilometrov viac. Pokles pripisujú tomu, že začali používať píšťaľky s ultrazvukom. Národná diaľničná spoločnosť zasa oplotila všetky diaľnice. Pre zachovanie migrácie je však dôležité, aby ploty viedli zvieratá k ekoduktom, teda takzvaným zeleným mostom, podchodom či viaduktom, ktoré pod diaľnicou zachovávajú prírodnú krajinu. Na Slovensku sa nachádzajú len tri ekodukty - na D1 Mengusovce - Lučivná a Mengusovce - Jánovce a na D2 Moravský Sv. Ján. Plánovaný je jeden pri Svrčinovci a niekoľko na juhu.


Dlh Novembru: Diskusie k 30 výročiu Nežnej revolúcie (séria diskusií)

Michal Havran a SME chystajú sériu diskusií k Novembru ‘89.

November je viac ako sviatok. Historická skúsenosť revolúcie zmenila naše životy. Ako sa na spoločnosť tridsať rokov po Nežnej revolúcii pozerajú mladé generácie, priami účastníci udalostí a ako historici? Poďte diskutovať o Novembri z bezprostrednej blízkosti v štyroch slovenských mestách. Diskusie búdu moderovať publicista Michal Havran a historik Martin Pekár. Kde a kedy: 30. októbra, o 18:00, Aula Pazmaneum Trnavskej univerzity Hostia: Zuzana Šajgalíková (riaditeľka divadla Jána Palárika), Vladimír Oktavec (aktér novembra 1989) a historik Peter Jašek (Ústav pamäti národa). 7. novembra, o 17:00, Stará radnica Hostia: Patrik Dubovský historik z Ústavu pamäti národa), Ela Klementová (študentka a aktivistka) a Boris Kršnák (zakladateľ VPN). 12. novembra, o 18:30, kníhkupectvo Martinus na Obchodnej ulici Hostia: Iveta Radičová (sociologička a expremiérka), Viliam Csino (riaditeľ Cvernovky) a Agata Sustova Drelová (historička) 13. novembra, o 19:00, divadlo Thália Hostia: Peter Neuwirth (aktér novembra 1989 a zakladateľ OF), Peter Himič (študentský líder z novembra 1989) a Martin Majerník (študent). Diskusie budeme online streamovať naživo aj na webe SME.sk na youtubovom kanáli denníka SME.


Chuť míňať peniaze brzdí vysoká inflácia. Obavy z brexitu zase brzdia podnikové investície.

LONDÝN. Britskí spotrebitelia si cez Vianoce utiahli opasky. Ich výdavky na nákupy totiž v decembri klesli, prvýkrát od roku 2012. A firmy majú v pláne urobiť to isté v roku 2018. Ukázali to v pondelok dva prieskumy. Dôkazy o spomalení spotrebiteľských výdavkov v Británii pribúdajú. Aj oficiálne údaje potvrdili, že vlani rástli výdavky ostrovných domácností najslabšie za päť rokov. Dôvodom bola vysoká inflácia. Obavy z brexitu zase brzdia podnikové investície. Spoločnosť Visa, ktorej debetné a kreditné karty sa podieľajú zhruba tretinou na platbách spotrebiteľov v Británii, uviedla, že výdavky domácností v minulom roku klesli o 0,3 percenta po zohľadnení vplyvu inflácie. Bol to ich prvý pokles od roku 2012. Tento výsledok kontrastuje s trendom z predchádzajúcich štyroch rokov, kedy spotrebiteľské výdavky medziročne rástli v priemere o 1,7 percenta, uviedol Mark Antipof, obchodný riaditeľ Visa. V decembri boli výdavky britských spotrebiteľov o 1 percento nižšie ako v roku 2016. Bol to ich prvý pokles za päť rokov a odráža stlačenie disponibilných príjmov domácností v dôsledku najvyššej inflácie za takmer šesť rokov. Niektoré inflačné tlaky, najmä tie spôsobené poklesom libry po referende o brexite v júni 2016, sa tento rok pravdepodobne zmiernia. Ale širšie problémy, ako je napríklad slabý rast miezd a neistota spojená s brexitom, znamenajú, že úplné zotavenie výdavkov je nepravdepodobné, uviedla Visa. Brexit tak zostáva najväčším dôvodom obáv. Ukázal to prieskum spoločnosti Deloitte, do ktorého sa zapojilo viac ako 100 najväčších britských firiem. Anketa pritom odhalila, že tieto obavy sa dokonca mierne zvýšili. Z ankety vyplýva, že firmy sa viac sústredili na kontrolu nákladov, venujú jej najväčšiu pozornosť za osem rokov, napriek silnej globálnej ekonomike. To poukazuje na veľké domáce riziká. Rizikový apetít - ukazovateľ ochoty veľkých firiem investovať - bol v tomto prieskume slabší ako pred tromi mesiacmi a nižší ako pred referendom, aj keď nie až taký nízky ako tesne po rozhodnutí o brexite. Prieskum Deloitte sa uskutočnil v dňoch 3. až 15. decembra a zapojilo sa doň 112 riaditeľov firiem. Visa sa opiera o výšku platieb jej kartami upravenú o infláciu, počet kariet v obehu a dlhodobý pokles používania hotovosti.


Na záchranu chlapcov z jaskyne v Thajsku nastali vhodné podmienky

Záchranári čakajú na príchod dvoch skupín dobrovoľníckych potápačov.

MAE SAI. Priaznivé počasie a klesajúca hladina vody vytvorili podmienky na vyslobodenie 12 chlapcov a ich futbalového trénera z jaskyne na severe Thajska. Táto situácia sa však skončí, keď znova začne pršať, oznámil v sobotu guvernér provincie Čiang Rai, ktorý vedie záchrannú operáciu. Guvernér Narongsak Osatanakorn podľa agentúry AP povedal, že záchranári čakajú na príchod dvoch skupín potápačov-dobrovoľníkov, ktorí by mali na miesto doraziť neskôr v priebehu soboty alebo v nedeľu. Následne budú pripravení začať s vyťahovaním uviaznutých z jaskyne Tcham Luang Nang Non. "Plánom, ktorého som sa držal od začiatku, je, že musíme tieto deti vyviesť a určujúcim faktorom je mať tam čo najmenej vody," uviedol guvernér. Z jaskyne sa podľa neho poradilo odčerpať toľko naplavenej vody, koľko sa len dá. "Ak však bude pršať... nevieme, akým iným rizikovým faktorom budeme vystavení," informoval. Varoval tiež pred zvyšovaním hladiny oxidu uhličitého v jaskyni. Mladí futbalisti a ich tréner sú v jaskyni už dva týždne. Na prieskum jaskyne sa vydali 23. júna, pričom si so sebou vzali baterky na svietenie a jedlo. V dôsledku silného dažďa ich však v podzemí prekvapili náhle záplavy, ktoré im znemožnili dostať sa von. Thajské orgány teraz bojujú s časom a pokúšajú sa zo zatopených chodieb odčerpať čo najviac vody, aby mohli skupinu vyviesť ešte pred príchodom sezónnych lejakov. Záchranári uviedli, že chcú ešte počkať, kým sa chlapci naučia dostatočne dobre potápať. Ak by však začalo znova silno pršať, pokúsili by sa ich dostať von ihneď. V prvom liste, ktorý uviaznutá skupina nechala vyniesť z podzemia potápačmi cez zaplavené chodby, sa 25-ročný tréner podľa sobotňajších správ ospravedlnil rodičom svojich zverencov vo veku 11-16 rokov. Samotní chlapci vo vlastných odkazoch napísali, že sú v poriadku, ale chýbajú im ich rodiny. Jeden z nich podľa AP tiež uviedol, že sa už teší na vyprážané kura po návrate domov, a ďalší pripomenul, aby mu nezabudli usporiadať narodeninovú oslavu. Jaskynný komplex Tcham Luang Nang Non v provincii Čiang Rai je štvrtým najrozsiahlejším v Thajsku. Nachádza sa zhruba 1000 kilometrov severne od metropoly Bangkok blízko hranice s Mjanmarskom. Vzhľadom na neprístupný terén ide o málo známe a pomerne nepreskúmané miesto.


United Airlines nerátajú s Boeingami Max do konca roka

Firma nebude s týmito lietadlami vo svojom harmonograme letov počítať až do 6. januára.

CHICAGO. Firma United Airlines sa ako tretia americká letecká spoločnosť vzdala plánov na návrat uzemnených lietadiel Boeing 737 Max do letového harmonogramu ešte v tomto roku. Firma v piatok oznámila, že s týmito lietadlami nebude vo svojom harmonograme letov počítať až do 6. januára. Predpokladá tak, že stroje Boeing 737 Max sa na oblohu vrátia o tri týždne neskôr, ako doteraz plánovala. Prepravca United Airlines ďalej uviedol, že zákaz prevádzky Boeingov Max pre neho znamená zrušenie takmer 8 300 letov od októbra do začiatku januára. Letecké firmy American Airlines a Southwest Airlines už skôr uviedli, že lietadlá Max nebudú mať vo svojich cestovných poriadkoch do januára.


Ukázali najkrajšie fotografie Zeme z vesmíru za rok 2016

NASA uverejnila satelitné zábery z Medzinárodnej vesmírnej stanice.

Z Medzinárodnej vesmírnej stanice (ISS) každý deň urobia niekoľko záberov našej planéty. Fotografie pomáhajú vedcom sledovať ničivé prejavy počasia, ale aj to, ako sa mení naša planéta. Vtáčia perspektíva často preplneným mestám, ničivým búrkam a sopkám dodáva umelecký rozmer. Oddiel pre Vedu a diaľkový prieskum Zeme v Johnsonovom vesmírnom stredisku NASA preto vybral 16 najlepších fotografií Zeme z ISS za rok 2016. Nájdete na nich známe aj neznáme časti nášho sveta.


Tempo rastu ekonomiky eurozóny sa mierne zrýchlilo

Hrubý domáci produkt eurozóny na sezónne upravenej báze sa za tri mesiace do konca decembra 2016 zvýšil o 0,5 percenta.

LUXEMBURG. Tempo rastu ekonomiky eurozóny sa v 4. kvartáli 2016 mierne zrýchlilo. Vyplýva to z predbežných údajov európskeho štatistického úradu Eurostat. Hrubý domáci produkt (HDP) eurozóny na sezónne upravenej báze sa za tri mesiace do konca decembra 2016 zvýšil o 0,5 % v porovnaní s predchádzajúcim kvartálom, keď vzrástol o 0,4 %, uviedol Eurostat vo svojom prvom odhade. Ekonómovia pritom predpovedali, že tempo jeho rastu bude stagnovať. V medziročnom porovnaní vzrástol HDP eurozóny v posledných troch mesiacoch vlaňajška o 1,8 %, zatiaľ čo analytici očakávali, že sa zvýši o 1,7 %. HDP celej Európskej únie v 4. štvrťroku vzrástol o 0,6 % po 0,5-% expanzii v predchádzajúcich troch mesiacoch a medziročne sa zvýšil o 1,9 %. Za celý rok 2016 stúpol výkon ekonomiky eurozóny o 1,7 % a celej únie o 1,9 %.


Policajtom hrozí za zásah pri Trnave podľa Kaliňáka výpoveď

Minister vnútra odmieta tvrdenia, že polícia by v tejto veci chcela niečo utajovať.

BRATISLAVA. Policajti, ktorí sú obvinení v prípade zákroku voči 22-ročnej vodičke z augusta minulého roka, čelia aj personálnemu konaniu vo veci prepustenia. Uviedol to vo štvrtok minister vnútra Robert Kaliňák. "Ten proces má nejaký čas, začalo sa personálne konanie vo veci prepustenia a to všetko prebieha," povedal Kaliňák. Odmietol tvrdenia, že polícia by v tejto veci chcela niečo utajovať. Tvrdil, že pre neho bolo podstatné, že nadriadený policajtov a orgány činné v trestnom konaní začali po zákroku, ktorý "nemožno hodnotiť ako adekvátny", ihneď konať. Poslanec Ľubomír Galko (SaS) tvrdí, že zásahom policajtov by sa mal zaoberať Výbor Národnej rady pre obranu a bezpečnosť. "Ako člen výboru som požiadal jeho predsedu Antona Hrnka, aby tento bod zaradil do programu, keď sa na výbore zúčastní minister vnútra Robert Kaliňák. Predseda Hrnko prisľúbil súčinnosť," povedal Galko. Kaliňák o tejto iniciatíve nevedel. Podľa neho však nemôže komentovať otázky vyšetrovania, a preto každá prípadná informácia "bude asi obmedzená". Video z policajného zákroku voči 22-ročnej Michaele zverejnil denník Nový Čas. Pri prenasledovaní vozidla v auguste minulého roka, ktoré podľa polície nerešpektovalo výzvy na zastavenie, mali strážcovia zákona 13-krát vystreliť. Po zastavení vozidla mali policajti Michaelu dokopať. Nadriadený zasahujúcich policajtov vyhodnotil použitie donucujúcich prostriedkov ako neopodstatnené, pretože "nie je zrejmé, že osoba kládla aktívny odpor". Michaela mala byť pri streľbe zasiahnutá do hrudníka a ucha. Ministerstvo vnútra potvrdilo, že v prípade sú obvinení traja policajti z trestného činu zneužívania právomoci verejného činiteľa formou spolupáchateľstva a hrozí im trest odňatia slobody na štyri až 10 rokov.


Sagan vyhral preteky v Québecu a dosiahol sté profesionálne víťazstvo

Online z Québecu

Saganova reakcia

Najväčšie úspechy

Ohlasy médií

Galéria úspechov

QUÉBEC. Slovenský cyklista Peter Sagan dosiahol v piatok jubilejné sté víťazstvo v profesionálnej kariére. Radoval sa na podujatí GP Québec, kde obhájil svoje minuloročné prvenstvo. Suverénne sa presadil v záverečnom šprinte, v ktorom nedal šancu žiadnemu zo súperov vrátane belgického rivala Grega Van Avermaeta. Ten skončil na druhom mieste. Tretí bol Austrálčan Michael Matthews. Saganov starší brat a tímový kolega Juraj obsadil v Québecu 115. miesto s odstupom 3:41 minúty na víťazného Petra. V prvej z dvoch kanadských klasík (201,6 km) sa jazdilo na vyše dvanásťkilometrovom okruhu. Vytvoril sa štvorčlenný únik, ktorý mal 70 kilometrov pred cieľom viac než sedemminútový náskok. Na čele pelotónu pracovali tímy Bora-Hansgrohe s Petrom Saganom aj jeho bratom Jurajom, BMC (Van Avermaet) a Sunweb (Matthews). Jazdci postupne odpadávali z úniku a ich náskok sa znižoval, dve kolá pred koncom už boli na čele iba dvaja, minútu pred hlavným poľom. To ich dolapilo šestnásť kilometrov pred páskou. Rozhodovalo sa tak vo finiši a Sagan potvrdil, že v Quebecu mu náramne sedí. Protivníkov si postrážil a stal sa prvým cyklistom, ktorý na tejto GP obhájil triumf. Dva úspechy má na konte aj Austrálčan Simon Gerrans (2012 a 2014). Na preteky v Québecu nadviažu o dva dni neskôr podobné v Montreale. Rovnako pôjde o mestskú klasiku, 8. ročník Grand Prix Cycliste de Montreal. Vlani tam triumfoval Greg van Avermaet pred Petrom Saganom a Talianom Diegom Ulissim. Sagan si pripísal v Montréale triumf v roku 2013 ešte vo farbách tímu Cannondale. Pre väčšinu účastníkov kanadských klasík ide o prípravu na septembrový posledný vrchol sezóny - majstrovstvá sveta na ceste v nórskom Bergene. Preteky mužov s hromadným štartom budú na programe 24. septembra.


KĽDR sa snaží úplne zbaviť jadrových zbraní, vyhlásil juhokórejský prezident

Severná Kórea vyjadruje vôľu uskutočniť úplnú denuklearizáciu, oznámil reportérom prezident Mun.

SOUL. Severná Kórea vyjadrila želanie "úplne denuklearizovať" Kórejský polostrov a nekladie si vopred žiadne podmienky, ako napríklad stiahnutie amerických vojakov z Južnej Kórey. Vo štvrtok to vyhlásil juhokórejský prezident Mun Če-in. Mun povedal, že celkové dohody o normalizácii vzťahov medzi oboma Kóreami a Spojenými štátmi by nemalo byť ťažké dosiahnuť prostredníctvom plánovaných summitov medzi Severom a Juhom a tiež medzi Severom a Spojenými štátmi. Cieľom týchto summitov bude dostať pod kontrolu jadrový a raketový program Severnej Kórey (KĽDR). "Severná Kórea vyjadruje vôľu uskutočniť úplnú denuklearizáciu," oznámil reportérom prezident Mun, ktorého citovala agentúra Reuters. "Nevyslovili žiadne podmienky, ktoré nemôžu USA prijať, ako napríklad stiahnutie amerických vojakov z Južnej Kórey. Všetko, čo vyjadrujú, že ukončenie nepriateľských politík proti Severnej Kórei, po čom by mala nasledovať záruka bezpečnosti," dodal Mun. Severná Kórea bráni svoje zbrojárske programy, ktoré vyvíja v rozpore s rezolúciami Bezpečnostnej rady OSN, a tvrdí, že sú nutným zastrašovacím prostriedkom proti nepriateľstvu zo strany USA. Spojené štáty majú v Južnej Kórei rozmiestnených 28.500 vojakov, čo je pozostatok kórejskej vojny z rokov 1950-53. Severná Kórea dlhé roky vyhlasovala, že bude o zrieknutí sa svojho jadrového arzenálu uvažovať, ak Spojené štáty stiahnu svojich vojakov z Južnej Kórey a zrušia v Južnej Kórei a Japonsku takzvaný jadrový dáždnik zastrašovania. Južná Kórea v stredu oznámila, že už uvažuje nad tým, ako zmeniť desaťročia trvajúce prímerie so Severnou Kóreou na mierovú dohodu. Soul sa už zároveň pripravuje na tohtomesačný summit Sever-Juh. Izolovaná Severná Kórea a bohatá, demokratická Južná Kórea sú technicky stále vo vojne, keďže konflikt z rokov 1950-53 sa skončil prímerím, a nie mierovou dohodou. Mun tiež vyhlásil, že vidí príležitosť na mierovú dohodu, či dokonca na medzinárodnú ekonomickú pomoc pre KĽDR, ak sa táto krajina denuklearizuje, teda zbaví jadrových zbraní. Mun však takisto doplnil, že summit medzi oboma Kóreami má "mnoho obmedzení", lebo Sever aj Juh nemôžu urobiť pokrok bez summitu KĽDR-USA a nemôžu ani dosiahnuť dohodu, ktorá by prekračovala medzinárodné sankcie. Riaditeľ americkej Ústrednej spravodajskej služby (CIA) Mike Pompeo minulý týždeň navštívil Severnú Kóreu a stretol sa s vodcom Kim Čong-unom, s ktorým nadviazal "dobré priateľstvo". V stredu to oznámil americký prezident Donald Trump, a to pred svojím summitom s Kimom, plánovaným na máj alebo na jún. Severná Kórea medzitým v piatok usporiada plenárne zasadnutie ústredného výboru vládnucej komunistickej strany, informovala vo štvrtok štátna tlačová agentúra KCNA. Zasadnutie je zvolané s cieľom diskutovať a rozhodnúť o "novej etape politických záležitostí", aby sa vyšlo v ústrety požiadavkám súčasného "významného historického obdobia", napísala KCNA.


V piesňovej súťaži Eurovision Song Contest nemôže na pódiu chýbať oheň

Veľké finále je na programe v sobotu 12. mája.

LISABON. Portugalská metropola Lisabon je miestom 63. ročníka piesňovej autorskej súťaže Eurovision Song Contest 2018. Prvýkrát sa finálová časť koná v Portugalsku, ktoré túto poctu získalo vďaka spevákovi Salvadorovi Sobralovi, ktorý vyhral finále pred rokom v ukrajinskom Kyjeve so skladbou Amar pelos dois. V lisabonskej Altice Arena, ktorá pojme 20.000 divákov a bola postavená k svetovej výstave Expo 1998, sa v utorok uskutočnilo prvé semifinále. Súťažilo 19 krajín, medzi nimi aj Česká republika, ktorú zastúpil pesničkár Mikoláš Josef s vlastnou skladbou Lie To Me. Český spevák do finále postúpil. V druhom semifinále vo štvrtok súťažilo 18 krajín, medzi nimi aj slovenskí susedia Maďarsko, Poľsko a Ukrajina. Do finále postúpilo z oboch semifinálových večerov po desať krajín. Veľké finále je na programe v sobotu 12. mája a zúčastní sa ho celkom 26 štátov, po desať z každého semifinále a šestica krajín, ktoré majú zabezpečený priamy postup do finále, sú nimi Francúzsko, Nemecko, Španielsko, Veľká Británia, Taliansko a domáce Portugalsko. Slovensko, ktoré bude aj tento rok na súťaži chýbať, sa na Eurosongu zúčastnilo zatiaľ osemkrát, v rokoch 1993, 1994, 1996, 1998, 2009, 2010, 2011 a 2012. Prvou bola skupina Elán v roku 1993 so skladbou Amnestia na neveru, zatiaľ ostatným bol v roku 2012 Max Jason Mai (civilným meno Miro Šmajda) so skladbou Don't Close Your Eyes, do finále sa neprebojovali. Zatiaľ najúspešnejším slovenským zástupcom bol v roku 1996 Marcel Palonder s piesňou Kým nás máš, vo finále obsadil 18. miesto.


Opozícia chce odvolať Matečnú, Danko na jej odchod dôvod nevidí

Premiér si chce vypočuť od polície, prokuratúry aj súdov, ako konali pri farmároch. Hovoriť mieni aj s Matečnou.

BRATISLAVA. Ministerka pôdohospodárstva Gabriela Matečná (nominantka SNS) bude zrejme v parlamente čeliť odvolávaniu z funkcie. Opozícia začína zbierať podpisy na zvolanie mimoriadnej schôdze Národnej rady, na ktorej sa chce pokúsiť Matečnú odvolať najmä pre kauzu agrodotácií a jej zlyhania v tejto veci. Na piatkovej tlačovej konferencii to oznámili predstavitelia strán SaS, OĽaNO a Sme rodina. "Ona v tejto funkcii a už v tej predošlej, ako šéfka Slovenského pozemkového fondu, mnohonásobne zlyhala. Táto pani nemá čo byť ministerkou," zdôraznil predseda SaS Richard Sulík. Pripomenul okrem iného aj problémy s kradnutím pôdy farmárom, na ktorej dlhé roky hospodárili, tiež krádeže úrody poľnohospodárom a fyzické útoky na nich. Podľa predsedu hnutia Sme rodina Borisa Kollára ak sa premiér Pellegrini tvári, že toto je nová vláda a chce to robiť inak, mal by si uvedomiť, koho má ako ministerku pôdohospodárstva. Líder hnutia OĽaNO Igor Matovič vymenoval tiež problémy v agrorezorte pri prevodoch a predajoch pozemkov. Na odvolanie Matečnej nemá opozícia dostatok hlasov, podporiť by ho museli aj koaliční poslanci. "Ja osobne sa spolieham na ľudí ako Marek Maďarič, možno Ján Podmanický (obaja Smer), možno Lucia Žiťňanská (Most-Híd) a verím, že sa k tomu pridá aj viacero ľudí," opísal Matovič. Na vyjadrenia predstaviteľov opozičných strán uviedol Michal Feik z ministerstva pôdohospodárstva, že ministerka Matečná bude vzhľadom na plánovanú zahraničnú pracovnú cestu reagovať budúci týždeň na tlačovej konferencii. Predseda koaličnej SNS a šéf parlamentu Andrej Danko v tejto fáze dôvod na výmenu Matečnej nevidí. Povedal to novinárom na margo ambície opozície vysloviť Matečnej nedôveru, ale aj v reakcii na slová generálneho prokurátora Jaromíra Čižnára, ktorý systém poskytovania dotácií poľnohospodárom kritizoval. "Pani ministerka po návrate z USA zaujme stanovisko k tejto problematike, vysvetlí veci a opatrenia, ktoré prijali a ktoré príjmu," avizoval Danko. Uistil, že vníma veci, ktoré sú na stole. "Aj ja sa musím po návrate ministerky opýtať, ako je to s možnosťou digitalizácie a väčšej kontroly systému ortofotomáp. Poprosil som ju tiež, aby iniciovala návštevu u generálneho prokurátora, aby si vysvetlili vzájomné stanoviská a postrehy," uviedol Danko. Kritické slová Čižnára vníma Danko ako kritiku celého systému. "Kritizoval aj štátnu správu, aj políciu, aj prokuratúru. Vnímal som to ako objektívnu kritiku stavu. Sú tu veci, ktoré sme tu mali 30 rokov a nevšímali si ich. Ale ak by padol akýkoľvek funkcionár či predstaviteľ, to ešte neznamená, že sa vyrieši problém. Chýba mi odborná diskusia," priznal šéf Národnej rady. Na Čižnárovo vyjadrenie reagoval aj premiér Peter Pellegrini. "Vyjadrenia pána generálneho prokurátora presne nepoznám. Ale chcem sa spýtať aj predstaviteľov polície, ako konali. Koľkokrát polícia vykonala svoje úkony a nakoniec boli veci zastavené na prokuratúre a naopak, kedy prokuratúra skonštatovala zlyhanie policajných orgánov," povedal premiér, ktorý sa zastal ministerky Matečnej. "Ak dochádza k fyzickým útokom na poli alebo k zobratiu úrody, ktorú zasial, s tým ministerstvo pôdohospodárstva veľmi nemá nič, skôr polícia a prokuratúra," uviedol Pellegrini, ktorý chce počuť aj vyjadrenie šéfa polície a predstaviteľov súdov. Hovoriť mieni aj s ministerkou Matečnou. Záver si nateraz nerobí. V súvislosti s Matečnou vyzdvihol jej kroky v otázke dvojakej kvality potravín či pri podpore projektov mladých farmárov. "Z poľnohospodárstva sa stala téma a nie iba kauzami, ale aj pozitívnymi krokmi," uzavrel. Novinári sa v parlamente pýtali na názor aj predsedu koaličného Smeru Roberta Fica, ale expremiér odmieta odpovedať na chodbách parlamentu. "Bude tlačová konferencia," vyhlásil Fico pri odchode z tlačovej konferencie, na ktorej hovoril o opatreniach pre ťažko zdravotne postihnutých. Aktuálnym politickým témam sa zatiaľ nevenoval, hoci avizoval, že to bude na tlačových konferenciách robiť.


Karikatúra Williamsovej nie je rasistická, rozhodla o tom tlačová rada

Mark Knight svojím dielom vyvolal polemiku.

MELBOURNE. Karikatúra americkej tenistky Sereny Williamsovej zverejnená v austrálskom denníku Herald Sun, nebola rasistická ani sexistická. Rozhodla o tom Austrálska tlačová rada s vysvetlením, že existuje dostatočne veľký verejný záujem na vyjadrenie neadekvátneho správania športovca s celosvetovo známym profilom. Karikaturista Mark Knight svojím dielom vlani v septembri reagoval na neprístojné správanie 23-násobnej grandslamovej šampiónky počas finále na US Open 2018, v ktorom podľahla Japonke Naomi Osakovej. Mladšia zo sestier Williamsových bola vyobrazená v nahnevanej póze s otvorenými ústami a rukami zaťatými v päste ako skáče nad zlomenou tenisovou raketou. Na obrázku figuruje aj rozhodca, ktorý sa prihovára japonskej súperke a neskoršej víťazke Osakovej so slovami: „Môžete ju nechať vyhrať?" Zatiaľ čo v oficiálnom vyjadrení zástupcov Herald Sun sa píše, že satira, zveličenie a humor patria k základným prejavom vyjadrenia verejného záujmu, kritici karikatúry S. Williamsovej v nej videli typický stereotyp, ktorým čelia černošské ženy na celom svete. „Išlo najmä o zobrazenie S. Williamsovej s veľkými našpúlenými perami, divokým afroúčesom a v tzv. opičej póze," uviedla Austrálska tlačová rada vo vyhlásení. Na vysvetlenie však zároveň dodala, že sa stotožňuje s argumentami vydavateľa. Ten uviedol, že "zobrazená karikatúra predstavuje tzv. pľuvajúcu bábku či figurínu, čo je austrálsky výraz pre vyjadrenie stavu záchvatu alebo zúrivosti, čo austrálski čitatelia rozhodne nevnímajú ako prejav rasizmu či hanobenia osoby. Serena Williamsová vonkoncom nezvládla svoje správanie vo finále lanského US Open, ktoré s Osakovou prehrala 2:6, 4:6. Bývalá svetová jednotka a grandslamová multišampiónka nazvala portugalského arbitra Carlosa Ramosa klamárom, zlodejom a dokonca sexistom. Skúsený 47-ročný rozhodca najskôr Američanke udelil varovanie za nepovolený koučing od Patricka Mouratogloua v úvodnom sete a v druhom dejstve jej zobral fiftín po ďalšom varovaní, keď v návale zlosti rozbila raketu o kurt. Serena sa nevyhla ani tretiemu varovaniu, ktoré znamenalo stratu gemu. Dôvodom bola hádka s Ramosom, počas ktorej ho označila za zlodeja. Za svoj výbuch zlosti musela zaplatiť pokutu 17 000 USD.


Džihádisti vyzývajú k útokom na európskych železniciach

Železnice sa môžu stať terčom útokov islamistov.

MNÍCHOV. Železničná doprava v západných krajinách Európy sa podľa nemeckého kriminálneho úradu môže stať terčom útokov radikálnych islamistov. Informáciu priniesol rakúsky server Kurier. Hovorca kriminálneho úradu uviedol, že železničná infraštruktúra poskytuje veľký priestor pre útoky islamistov. Napríklad teroristická skupina Al-Káida vo svojom magazíne vyzýva k útokom na železničnú infraštruktúru na západe. Aj keď sa podľa hovorcu kriminalistov Al-Káida nevyjadrila konkrétne o útokoch v Nemecku, existuje riziko, že k ním môže dôjsť. Na internetovom fóre spájanom s islamistami sa v júli objavili výzva, aby sa teroristi snažili vykoľajiť vlaky. Ako cieľ, ktorý je potrebné dosiahnuť, spomínali vlakové nešťastie v Bad Aiblingu v roku 2016, ktoré bolo najhoršou železničnou tragédiou v Bavorsku za viac ako 40 rokov. Pri nehode zomrelo 14 ľudí a najmenej 90 utrpelo zranenia. O priamych hrozbách pre železnice v Nemecku nemá kriminálny úrad zatiaľ žiadne informácie.


Sýrsky prezident udelil amnestie

Prezident prepustil na slobodu trestancov trpiacich nevyliečiteľnými chorobami.

DAMASK. Sýrsky prezident Baššár al-Asad udelil amnestie vzťahujúce sa na všetky zločiny spáchané pred 14. septembrom. V nedeľnom vyhlásení uviedol, že tresty smrti nahradia doživotnými trestami, doživotné tresty nútených prác znížil na 20-ročné tresty nútených prác a väzni, ktorí dostali doživotie, strávia za mrežami len 20 rokov. Trestancov trpiacich nevyliečiteľnými chorobami prepustil na slobodu. Prezident tiež udelil všeobecnú amnestiu pre vojenských dezertérov. Podobné amnestie pritom naposledy vyhlásil minulý rok.


Slovensko zažilo úspešné majstrovstvá sveta v kickboxe, Chochlíková získala zlato

SARAJEVO. Slovenská reprezentácia v kickboxe si úspešne počínala na 22. majstrovstvách sveta WAKO v disciplínach K1, low kick a light kontakt, ktoré sa uskutočnili v Sarajeve. Z bosnianskej metropoly si v silnej konkurencii odniesla dva cenné kovy. Monika Chochlíková získala zlatú medailu v K1 žien do 52 kg a Barbora Mayerová bola v low kicku žien do 52 kg bronzová. Na svetovom šampionáte štartovalo celkovo 754 pretekárov z 58 krajín sveta. Medzi súťažiacimi nechýbala ani 14-členná slovenská výprava. O najväčší úspech SR sa postarala 23-ročná Chochlíková. Členka Top tímu Slovenského zväzu kickboxu a Armádneho športového centra Dukla Banská Bystrica získala titul v ringovej disciplíne K1 žien do 52 kg, keď na ceste za zlatom zdolala postupne Rumunku Monicu Balsoiouovú (3:0 na body), Xanthipi Raftopoulouovú z Grécka (KO v 2. kole), v semifinále Srbku Stašu Veicovú (3:0) a vo finále Marianu Nunezovú z Brazílie. Chochlíková ako minuloročná majsterka Európy z Bratislavy v tejto disciplíne tak získala svoju prvú medailu zo svetového šampionátu. Mayerová, ktorá štartovala na MS vo veku 19 rokov premiérovo v seniorskej reprezentácii, vybojovala bronzovú medailu v ringovej disciplíne low kick žien do 52 kg. Na ceste za úspechom zdolala najprv Francúzku Monica Torchiovú (3:0) a následne aj Američanku Lillie Heltonovú (3:0). V semifinále však bola nad jej sily favoritka turnaja Srbka Saida Bukvičová a tak zostala Mayerová na bronzovom stupienku. Druhá časť majstrovstiev sveta WAKO pokračuje 23. - 30. novembra v disciplínach kick light a full contact v tureckej Antalyi, kde sa predstavia aj slovenskí medailisti z MS spred dvoch rokov Marek Karlík (zlato v kick lighte mužov do 74 kg), Pavol Garaj (striebro vo full contacte mužov do 75 kg) a Jaroslav Paľa (bronz v kick lighte mužov nad 94 kg). TASR informoval prezident Slovenského zväzu kickboxu (SZKB) Peter Onuščák.


Narazili ste niekomu do auta na parkovisku? Rozhodne neodchádzajte

Košíky plné darčekov a potravín na prípravu vianočných dobrôt. Aj to je predvianočné obdobie týchto dní. Na ich nákup chodíme do väčších či menších obchodných centier. Niektorí využívajú na dopravu do obchodov mestskú hromadnú dopravu, väčšina ľudí však ide autom. Na preplnených parkoviskách sa ľahko môže stať, že pri parkovaní alebo vychádzaní z parkoviska narazíme do iného auta. Rovnako sa tak môže stať aj na parkoviskách na sídliskách, pri športových halách, prípadne akýchkoľvek iných odstavných plochách. V prípade, že k takejto udalosti dôjde, majte na pamäti, že ste povinný splniť si zákonom stanovené povinnosti : Ak účastník takejto udalosti v cestnej premávke (škodovej udalosti) spôsobil hmotnú škodu osobe, ktorá sa nenachádza vo vozidle (napr. odstavené vozidlo), je povinný o tom túto osobu bezodkladne upovedomiť a splniť si vyššie uvedené povinnosti účastníka škodovej udalosti. Nie vždy je to určite jednoduché. K zabezpečeniu vyrozumenia vodiča (držiteľa) poškodeného vozidla môžete využiť aj informačné služby nákupného centra, usporiadateľa kultúrno-spoločenského podujatia, prípadne iného podujatia kumulujúceho účastníkov cestnej premávky. Ak to nie je možné zabezpečiť takýmto spôsobom, vyrozumenie takejto osoby zabezpečte prostredníctvom Policajného zboru na telefónnej linke 158. V prípade, ak si ako účastník takejto udalosti v cestnej premávke nesplníte svoje zákonom stanovené povinnosti (odídete z miesta udalosti bez splnenia týchto povinností), vec bude po oznámení policajtovi kvalifikovaná ako dopravná nehoda a zároveň takéto konanie je považované za porušenie zákona o cestnej premávke závažným spôsobom, za ktoré hrozí pokuta od 300 eur do 1 300 eur a zákaz činnosti viesť motorové vozidlá na dobu od 12 mesiacov do 60 mesiacov.


Maďarská vláda sa vzdala zámeru zriadiť kritizovaný správny súd

V Maďarsku sa zachová doterajší jednotný súdny systém.

BUDAPEŠŤ. Maďarská vláda sa vzdala zámeru zriadiť samostatný správny súd a zachová doterajší jednotný súdny systém. Agentúru MTI o tom vo štvrtok informovala ministerka spravodlivosti Judit Vargová. "Kabinet sa rozhodol nezriadiť organizačne samostatný systém správneho súdu, avšak pripravuje návrh zákona, ktorým sa zabezpečí, že správne súdnictvo bude fungovať rýchlejšie a transparentnejšie," povedala šéfka rezortu. Pripomenula, že vláda ešte na jar rozhodla avizovaný projekt zriadenia správneho súdu odložiť na neurčito. "Po serióznych odborných diskusiách vláda uznala, že je vhodnejšie ochrániť súdnictvo pred zbytočnými spormi, preto sa rozhodla zachovať jednotný systém justície, samostatný správny súd teda nebude," zdôraznila Vargová. Minister riadiaci úrad vlády Gergely Gulyás 30. mája vyhlásil, že pre kritiku zo zahraničia kabinet na neurčito odkladá zriadenie systému správneho súdnictva. Podľa pozorovateľov za zmenou postoja vlády premiéra Viktora Orbána stojí snaha vyjsť v ústrety Európskej ľudovej strane (EPP), z ktorej bol vládnuci Fidesz 20. marca vylúčený. Vláda vlani 27. septembra schválila koncepciu obnovy správnych súdov v Maďarsku, ktoré podľa pôvodných plánov mali fungovať už od 1. januára 2020. Minister spravodlivosti László Trócsányi príslušný návrh zákona predložil 6. novembra 2018. Parlament návrh schválil 12. decembra a následne ho prezident János Áder podpísal. Vyšší správny súd mal mať sídlo v Ostrihome. V ôsmich mestách sa plánovali zriadiť tribunály s regionálnou pôsobnosťou a právomocou. Zámer zriadiť správny súd kritizovali aj predstavitelia Benátskej komisie, ktorá je expertným poradným orgánom Rady Európy (RE), či komisárka Rady Európy pre ľudské práva Dunja Mijatovičová. Kritici vyjadrili vážne pochybnosti súvisiace s nezávislosťou maďarskej justície, pretože podľa schválených zákonov by mal minister spravodlivosti silný vplyv na správny súd.


Strana podľa Kalouska potrebuje zmenu, na čele TOP 09 skončí

Miroslav Kalousek nebude na novembrovom sneme obhajovať post predsedu TOP 09.

PRAHA. Miroslav Kalousek nebude na novembrovom sneme obhajovať funkciu predsedu českej strany TOP 09. Informoval o tom v utorok internetový server ČT24. Kalousek po rokovaní predsedníctva strany uviedol, že TOP 09 musí prispôsobiť svoju koncepciu podmienkam zodpovedajúcim roku 2017 a výrazom tejto zmeny má byť nová tvár na čele strany. "V posledných rokoch sa pomery v našej krajine dramaticky zmenili. Zmenila sa politická kultúra, vnímanie politiky ako takej a došlo k zmene postojov verejnosti k EÚ a západným hodnotám vôbec," povedal Kalousek. Výsledky parlamentných volieb podľa neho neumožňujú zostavenie demokratickej a prozápadne orientovanej vlády. "TOP 09 preto vylučuje svoj podiel na budúcej vláde a bude plniť opozičnú úlohu. Čas v opozícii je nutné využiť na vytvorenie novej koncepcie a získanie nových impulzov tak, aby sme obhájili hodnotové desatoro a ideály, ktorých sme nositeľmi," uviedol. TOP 09 vo víkendových voľbách získala 5,31 percenta hlasov, do Snemovne sa dostala predovšetkým vďaka hlasom z pražských okrskov. Od minulých volieb prišla o 19 mandátov, v dolnej komore bude mať sedem poslancov.


Slovensko pošle do Izraela šesť firiem, zamerajú sa na inovácie

Je dôležité, aby vláda takéto opatrenia podporovala, uviedol Raši.

BRATISLAVA. Zástupcovia šiestich slovenských firiem z odvetví biotechnológií, priemyslu 4.0 a kybernetickej bezpečnosti odletia začiatkom mája do izraelského Tel Avivu. V tamojšom podnikateľskom akcelerátore Science, Innovation, Technology for Future (SIT4F) by mali počas osemtýždňového pobytu zdokonaliť svoje inovatívne riešenia, pripraviť biznis plán a predstaviť svoj produkt zástupcom rizikového kapitálu. Úrad podpredsedu vlády SR pre investície a informatizáciu (ÚPII) poskytne na pobyt a režijné náklady každej z týchto firiem 110-tisíc eur. "Verím, že ich riešenia a produkty sa osvedčia a následne sa budú vedieť uplatniť aj na svetových trhoch," povedal podpredseda vlády SR pre investície a informatizáciu Richard Raši (Smer). Do výzvy, ktorú vicepremiérov úrad vyhlásil 24. januára, sa prihlásilo desať firiem. O ich zaradení do programu rozhodla komisia, v ktorej bol zastúpený aj izraelský partner. V oblasti biotechnológií uspeli firmy Mobiotec so spektrometrom pre cukrovkárov a Biomedical Engineering s projektom testovania náhrad tvrdých tkanív v ľudskom tele. Firma Vae victis pocestuje do Izraela s komplexným technologickým riešením využitia parkovacích miest. S dopravou súvisí aj projekt spoločnosti Comblax, ktorá navrhuje nové riešenie homokinetického kĺbu pre automobily s predným pohonom. Svoj produkt v oblasti monitoringu environmentálnych podmienok na pracovisku chce na medzinárodnom poli presadiť firma BEBE Transport a poslednou firmou, ktorú komisia vybrala, je SC Client s návrhom riešení kybernetickej bezpečnosti presunom dát do dátového centra. Dve slovenské firmy sa na podobnom projekte už zúčastnili v americkom akcelerátore Smart City Works. Úspešným príkladom je firma Damalis, ktorej sa podarilo presadiť so svojou vizualizáciou infraštruktúrnych projektov na americkom trhu a produkt dodáva pre developerský projekt firmy Amazon. Firmy získajú účasťou na akceleračnom programe možnosť lepšie propagovať svoje produkty, ale aj získať tipy, ako sa presadiť v konkurenčnom prostredí či nadviazať nové partnerstvá. Podľa Rašiho je dôležité, aby vláda takéto opatrenia podporovala aj naďalej. "Máme na Slovensku mimoriadne šikovných ľudí s výnimočnými nápadmi. Bez jemného postrčenia ale môžu zostať ich kvalitné a inovatívne riešenia v 'šuflíku', čo by bola veľká škoda," dodal Raši.


Spojenci pri nálete v Jemene zabili 15 svadobčanov

Nálety v Jemene od vypuknutia vojny spolu s pozemnými bojmi pripravili už o život tisíce civilistov.

SANÁ. Životy najmenej 15 civilistov si v nedeľu na severe Jemenu vyžiadal nálet lietadiel koalície vedenej Saudskou Arábiou, ktoré zasiahli miesto, kde sa konala svadobná hostina. Incident sa odohral v okrese Baní Kajis v provincii Hadždža na severe krajiny. Zasiahnutý bol pri ňom stan, v ktorom sa zdržiavali svadobčania. Agentúra AP s odvolaním sa na miestne lekárske zdroje spresnila, že väčšina obetí sú ženy a deti. Pri nálete zahynula aj nevesta. Ženícha a ďalších 45 hostí svadobnej hostiny previezli so zraneniami do nemocnice. Konflikt v Jemene trvá od roku 2014, keď šiitskí povstalci - tzv. húsíovia - postúpili na juh a dobyli metropolu Saná, čo donútilo vládu medzinárodne uznávaného jemenského prezidenta Abda Rabbuha Mansúra Hádího ujsť a požiadať o vojenskú intervenciu susednú Saudskú Arábiu a štáty Perzského zálivu. Nálety spolu s pozemnými bojmi pripravili už o život tisíce civilistov a Jemen, najchudobnejšiu krajinu arabského sveta, dostali na pokraj hladomoru.


Matovič vyzýva Fica, aby stiahol Procházku z kandidatúry na európskeho sudcu

Slovensko je posledné, ktoré ešte nemá dodatočného sudcu Všeobecného súdu.

BRATISLAVA. Hnutie OĽaNO-NOVA vyzýva premiéra Roberta Fica (Smer), aby stiahol kandidatúru Radoslava Procházku na sudcu Všeobecného súdu EÚ v Luxemburgu. "V snahe zachrániť Slovensko od ďalšej medzinárodnej blamáže verejne vyzývam premiéra Roberta Fica a členov vlády, aby uznali, že nezávislá komisia objektívne musela spochybniť kompetentnosť Radoslava Procházku na post sudcu Všeobecného súdu EÚ, a aby preto jeho nespravodlivú kandidatúru bezodkladne zrušili," uviedol líder hnutia OĽaNO-NOVA Igor Matovič. Procházka je aj naďalej kandidátom Slovenska. Vláda SR doposiaľ jeho kandidatúru totiž oficiálne nestiahla. Predsedníčka Súdnej rady SR Jana Bajánková vidí možnosť, aby sa Radoslav Procházka stal sudcom Všeobecného súdu EÚ v Luxemburgu, aj keď ho neodporučil poradný výbor Rady EÚ. Zároveň je pripravená vypísať novú voľbu v Súdnej rade, ak sa vláda kandidatúry Procházku vzdá. Slovensko je v súčasnosti poslednou krajinou, ktorá ešte nemá obsadený post dodatočného sudcu Všeobecného súdu. V Luxemburgu mal pôsobiť už od minulého roka. Ak by Slovensko trvalo na kandidatúre Procházku aj napriek negatívnemu odporúčaciemu stanovisku poradného výboru, jeho návrh by sa dostal na rokovanie zástupcov členských krajín EÚ. Premiér Fico nedávno uviedol, že sa asi bude musieť v tejto veci stretnúť s bývalým predsedom strany #Sieť. Písomné stanovisko poradného výboru Rady EÚ dostala Súdna rada začiatkom januára. Výbor Procházku neodsúhlasil, lebo mal obavy z integrity slovenského kandidáta, ktoré neboli jeho vypočutím rozptýlené. Bývalý predseda strany #Sieť je druhým odmietnutým kandidátom Slovenska na post dodatočného sudcu Všeobecného súdu EÚ. Pred ním neuspela kandidátka Mária Patakyová pre nedostatočnú znalosť francúzskeho jazyka. Súdna rada zvolila Procházku za ďalšieho kandidáta 19. septembra, vláda kandidatúru odsúhlasila 28. septembra. V Bruseli ju napadol predseda opozičnej strany SaS Richard Sulík. V liste adresovanom Európskemu súdnemu dvoru upozornil na nízky morálny kredit Procházku a na netransparentné financovanie jeho prezidentskej a parlamentnej kampane.


Našla sa prvá dakarská Tatra, už desaťročia zásobuje dobrodruhov v Afrike

Kamión s prepĺňaným dvanásťvalcom pod kapotou je pritom stále plne funkčný. O jeho ďalšom osude sa rokuje.

Vôbec prvým modelom Tatry, ktorý sa predstavil na Rely Paríž-Dakar, bol v roku 1986 pretekársky špeciál T 815 6x6 VE. Legendárne púštne preteky absolvoval so štartovným číslom 634 (Loprais, Krpec, Stachura) a 635 (Kahánek, Gumulec, Kalina). Ak sa domnievate, že obe vozidlá spojené s takto významným momentom v histórii automobilky zamierili po doslúžení rovno do múzea, zostanete asi prekvapení. Kamión, ktorý na ôsmom ročníku rely súťažil s číslom 635, sa totiž v súčasnosti nachádza na území Francúzska a patrí tamojšej cestovnej agentúre New Gate Travel. Jej majiteľ, istý Jean Philippe, už desaťročia využíva Tatru na prepravu zásob pre zákazníkov, ktorí v krajinách západnej Afriky zatúžili po dobrodružstve. Súčasného vlastníka tohto už historického vozidla sa po 30. rokoch od premiéry na Dakare podarilo vypátrať technickému riaditeľovi spoločnosti Tatra Trucks Radomírovi Smolkovi. Automobilka následne vyslala k overeniu autenticity svojich odborníkov, ktorí potvrdili, že skutočne ide o prvú dakarskú Tatru, akurát bez pôvodnej nadstavby, ktorá bola odstránená ešte v roku 1986 a nahradená úplne inou. Technici zároveň zistili, že nákladiak nemá, napriek dlhému pôsobeniu v náročných podmienkach, žiadne zásadné technické nedostatky. Je vraj plne funkčný, vrátane prepĺňaného dvanásťvalca pod kapotou, a po drobnej úprave schopný prevádzky aj po európskych cestách. O ďalšom osude prvej šesťkolky Tatry sa rozhodne v blízkej budúcnosti. Možno po 30. rokoch predsa len nájde svoje miesto v kopřivnickom múzeu automobilky.


Boston vyhral rozhodujúci siedmy zápas, Chára vyrovnal historický rekord

Nočné výsledky

Senzačný obrat

BOSTON. Hokejisti Boston Bruins so slovenským obrancom Zdenom Chárom a brankárom Jaroslavom Halákom sa prebojovali do semifinále Východnej konferencie zámorskej NHL. V rozhodujúcom siedmom zápase prvého kola play off zdolali Toronto Maple Leafs 5:1 a v celej sérii triumfovali 4:3. Chára si pripísal na konto tri plusové body a s bol najvyťaženejším hráčom svojho tímu (24:37 minúty). Halák nechytal, prednosť opäť dostal Tuukka Rask. Fín bol veľkou oporou domácich, keď vykryl 32 striel. V zostave Toronta chýbal obranca Martin Marinčin, ktorý by po vypadnutí kanadského tímu mohol posilniť Slovensko na májových MS. V drese Bostonu sa gólovo presadili najmä hráči z tretej a štvrtej formácie. Bruins to v play off na Maple Leafs vedia, z bojov o Stanleyho pohár ich vyradili aj v sezónach 2017/2018 a 2012/2013. "Úžasný zápas. Fanúšikovia boli maximálne hluční a dávali nám energiu navyše. Ďakujeme všetkým, ktorí nás prišli povzbudiť, ale aj tým pri televíznych obrazovkách, Veľmi nám pomohli," uviedol Chára, cituje ho portál NHL. Štyridsaťdvaročný veterán hrá v štrnástom play off v kariére v NHL a v noci absolvoval už trinásty zápas číslo sedem, čím vyrovnal historický rekord NHL v tejto štatistike. Pred Chárom odohrali trinásť takýchto súbojov iba dvaja hráči - brankár Patrick Roy a obranca Scott Stevens."Hrali sme dobre, hrali sme to, čo sme chceli, a aj tak sme neuspeli. Je to sklamanie. V celej sérii sme boli hokejovo o čosi lepší ako súper, ale neboli sme za to odmenení," skonštatoval tréner Toronta Mike Babcock. V konferenčnom semifinále narazia hráči Bostonu na Columbus Blue Jackets. Hokejisti San Jose Sharks postúpili do semifinále Západnej konferencie, keď v siedmom štvrťfinálovom súboji po senzačnom obrate zvíťazili nad minulosezónnymi finalistami Vegas Golden Knights 5:4 po predĺžení. Sharks v tretej tretine otočili z 0:3 na 4:3, keď všetky góly strelili počas päťminútovej presilovky. Vegas kráčali za pohodlným víťazstvom a postupom, no všetko zmenilo sporné vylúčenie Codyho Eakina v 10. minúte tretej tretiny. Eakin po buly v útočnom pásme kroščekoval Joea Pavelského do hrude, kapitána Sharks ešte prišiel do kontaktu s Paulom Šťastným a nešťastne padol hlavou na ľad. Rozhodcovia po krátkej porade vylúčili Eakina na päť minút plus do konca zápasu a domáci jeho vylúčenie dokonalo potrestali. V priebehu štyroch minút a jednej sekundy otočili z 0:3 na 4:3. Štyri góly v jednej presilovke strelili naposledy hokejisti St. Louis 27. apríla 1998 proti Los Angeles. Hostia však v poslednej minúte riadneho hracieho času vyrovnali na 4:4 a vynútili si predĺženie. O triumfe Sharks napokon rozhodol v 78. minúte člen štvrtej formácie Barclay Goodrow. Sharks sa v druhom kole stretnú s Coloradom Avalanche. /konečný stav série - 4:3/ Góly: 50. Couture (Labanc, Hertl), 51. Hertl (W. Karlsson, Labanc), 53. Couture (Burns, Labanc), 54. Labanc (Meier), 69. Goodrow (E. Karlsson, Sörensen) - 11. W. Karlsson (Marchelssault, R. Smith), 30. Eakin (McNabb, Theodore), 44. Pacioretty (Mark Stone), 60. Marchessault (R. Smith, Mark Stone) Brankári: Jones - Fleury, strely na bránku: 48:38 /konečný stav série - 4:3/ Góly: 15. Nordström (Grzelcyk, Kuraly), 18. M. Johansson, 43. Kuraly (Acciari, Nordström), 58. Coyle (Krejčí), 60. Bergeron - 24. Tavares (Ennis) Brankári: Rask - Andersen, strely na bránku: 32:33 /brankár Jaroslav Halák (Boston) presedel zápas na striedačke/ /obranca Zdeno Chára (Boston) odohral 24:37 minúty, pripísal si tri plusové body, prezentoval sa aj jedným bodyčekom a jednou zablokovanou strelou/ /obranca Martin Marinčin (Toronto) nefiguroval na zápasovej súpiske/


Zo všetkých strán sa valilo, nech dajú šancu mladým. Bývalé opory sa rozlúčia
Pred rozlúčkou
 Online prenos
 Aký bol zápas?
 Hlasy po zápase
 Kto prekvapil?
 Ohlasy médií

BRATISLAVA. Bola to najväčšia aréna na Slovensku a natlačilo sa do nej aj viac ako 50-tisíc ľudí. Starý a už zbúraný štadión na bratislavskom Tehelnom poli bol najčastejším domovom slovenskej futbalovej reprezentácie. Tá na ňom odohrala 51 zápasov vrátane obdobia druhej svetovej vojny. Trebárs v Trnave, ktorá je druhá v poradí, sa odohralo 26 zápasov. Posledný súboj na Tehelnom poli odohrali Slováci 14. novembra 2009 proti USA. Futbalovú reprezentáciu čaká v nedeľu proti Paraguaju premiéra v novej aréne na Tehelnom poli, ktorá vyrástla na rovnakom mieste (hrá sa o 20.45). Pôjde zároveň aj o rozlúčku. Posledný reprezentačný zápas odohrajú tri dlhoročné opory národného tímu - útočník Adam Nemec (33 rokov) a obrancovia Tomáš Hubočan (34) a Martin Škrtel (35). Škrtel bol posledných deväť rokov kapitánom reprezentácie. Tak dlho v tejto funkcii nikto predtým nebol. Lídrom bol aj mimo ihriska. V kabíne mal hlavné slovo. Ostatní ho nasledovali. V reprezentácii bol takmer pätnásť rokov, odohral v nej 103 zápasov a strelil šesť gólov. Zahral si na majstrovstvách sveta (2010) i Európy (2016). "Vzťahy v mužstve fungovali na princípe rodiny a takú atmosféru, aká panovala v mužstve v tom čase, som nezažil nikde inde," vravel Škrtel, ktorý momentálne pôsobí v klube Istanbul BB. Škrtel, Hubočan (Omonia Nikózia) aj Nemec (Pafos) oznámili koniec v reprezentácii už vo februári. Do kvalifikácie o postup na ME 2020 už nezasiahli. Všetci traja boli kamarátmi. Je zjavné, že rozhodnutie spolu konzultovali. "Zo všetkých strán sa na nás valilo, nech idú hrať mladí, aby sme im dali šancu. V podstate sme tento hlas vypočuli. Teraz majú mladí šancu, aby ukázali, že si reprezentačný dres zaslúžia," vravel Nemec. Za Slovensko odohral 42 zápasov, dal trinásť gólov. Hubočan má na konte 64 zápasov, neskóroval. Na Tehelnom poli pôjde o druhý vzájomný zápas medzi Slovenskom a Paraguajom. V júni 2010 na svetovom šampionáte v Juhoafrickej republike zvíťazil súper 2:0. V kádri Paraguaja je osemnásť legionárov. Päť z nich pôsobí v argentínskej lige, traja v brazílskej. Lídrom súčasného tímu je Miguel Almirón. Šikovný krídelník je spoluhráčom slovenského brankára Martina Dúbravku v Newcastle United. Kapitánom Paraguaja je Gustavo Gomez. Stopér brazílskeho Palmeirasu v minulosti pôsobil v AC Miláno. Paraguaj je vo svetovom rebríčku FIFA na 40. mieste, Slováci sú na 29. priečke.


Zima zasa udrela tridsať rokov od kalamity

Na Slovensku padali rekordy, ochladilo sa pod mínus 35 stupňov. Pripomenuli sa nám tak uhoľné prázdniny či kalamita z 10. januára 1987.

Na Slovensku v tieto dni udreli silné mrazy a na mnohých miestach padali rekordy, keď teplota klesla pod mínus 30 stupňov Celzia. Mnohí si určite s nostalgiou spomenú na studený začiatok roka 1979 alebo na kalamitu v januári 1987, od ktorej dnes uplynulo presne 30 rokov. Klimatológ Pavol Faško zo Slovenského hydrometeorologického ústavu už v novembri dostával obligátnu otázku „aká bude zima“: Odborníci ju nemajú radi, pretože počasie sa dá predpovedať na najbližších desať až štrnásť dní, nie však na mesiace dopredu. „Dalo sa však predpokladať, že tohtoročná zima môže byť odlišná, než počas minulých troch rokov, kedy boli zimy veľmi mierne,“ hovorí Pavol Faško. „Vychádzal som z toho, že v ázijskej časti Ruska sa nahromadil veľmi studený vzduch a skoro tam začalo snežiť. Nad snehovou pokrývkou sa vzduchové hmoty ďalej ochladzovali. Bolo zrejmé, že ak poloha tlakových útvarov umožní prúdenie vzduchu z týchto oblastí, potom môže nastať výrazné ochladenie aj u nás. A to sa začiatkom roka 2017 naozaj stalo. Tlaková výš sa dostala do oblasti severnej Škandinávie a európskej časti Ruska. Nad Balkánom sa prehlbovala tlaková níž a medzi týmito útvarmi vznikol priestor, cez ktorý k nám tento studený vzduch nerušene prúdil.“ Mimoriadne nízko klesali nielen teploty v noci, ale aj cez deň, takže na mnohých miestach Slovenska padali rekordy. Ten najzaujímavejší je z Oravskej Lesnej, kde v nedeľu 8. januára ráno klesla teplota na mínus 35,5 stupňov. „Hodnôt pod mínus 35 stupňov sme od polovice 20. storočia v sieti staníc SHMÚ namerali len šesť vrátane tohto posledného prípadu,“ dodáva Pavol Faško. Ochladenie sprevádzal často aj nepríjemný vietor vyvolaný výrazným tlakovým gradientom, teda rozdielom medzi neobvykle mohutnou tlakovou výšou nad severnou Európou a tlakovou nížou nad Balkánom. Zaujímavým javom boli mimoriadne silné mrazy na miestach, kde by to laik nepredpokladal: napríklad v Dudinciach klesla teplota 7. januára na – 27 stupňov, ďalšiu noc dokonca pod – 30 stupňov a napokon 9. januára s teplotou – 26 stupňov tu bolo najchladnejšie na celom Slovensku. „Tesne pred ochladením tam napadal čerstvý sneh, Keďže bol žiarivobiely, odrážal slnečné žiarenie, čo bránilo otepleniu počas dňa,“ vysvetľuje tento jav Pavol Faško. „Dudince sú navyše v plytkej kotline a býva tam často bezvetrie. Takéto podmienky vytvorili predpoklad pre pokles teploty na rekordnú hodnotu pod mínus 30 stupňov Celzia.“ Na tom, akou silou nás zima prekvapí, majú teda veľký podiel aj miestne mikroklimatické podmienky – a aj hrúbka snehovej pokrývky, ktorá nielenže odráža slnečné lúče, ale bráni, aby teplo prenikalo zo zemského povrchu a otepľovalo vzduch nad zemou. Podobná situácia nastala aj v roku 1929, z ktorého pochádza náš doteraz neprekonaný rekord: najsilnejší mráz mínus 41 stupňov, ktorý namerali 11. februára vo Vígľaši-Pstruši. Teploty pod – 35 stupňov namerané po roku 1950 Absolútny teplotný rekord „Rolu vtedy zohrala aj hrubá pokrývka snehu, ktorou bolo pokryté celé územie Slovenska. Keď nad naše územie prenikol veľmi studený vzduch spoza Uralu, mohol sa ďalej ochladzovať a jeho teplota dosiahla takéto rekordne nízke hodnoty,“ vysvetľuje Pavol Faško. Zaspomínajme si však na nápory zimy, ktoré ešte máme v pamäti aj v srdci, Napríklad na sladké uhoľné prázdniny v januári roku 1979. „Poveternostná situácia bola vtedy trochu iná. Studený vzduch sa zdržiaval v Poľsku a Nemecku a až potom, na Silvestra sa pohol a doslova sa prevalil smerom k nám,“ spomína Pavol Faško. „Ochladenie bolo oveľa prudšie než teraz. Mnohí ľudia si vyšli na Silvestra naľahko, pretože cez deň bolo viac než 10 stupňov, no boli dosť zaskočení, pretože sa počas noci ochladilo o viac než 20 stupňov.“ V čase, keď sa prezident Gustáv Husák prihováral občanom v novoročnom prejave, mal už pokles teploty o 20 ba až 30 stupňov Celzia katastrofálne dôsledky. Zamrzlo niekoľko sto vlakov naložených uhlím a koksom určenými nielen na vykurovanie, ale aj ako palivo do tepelných elektrární. Odpoveď režimu na energetickú krízu bola rázna: V piatok 5. januára sa začali uhoľné prázdniny. Televízia obmedzila svoje vysielanie a začínala ho od 19. hodiny, neskôr dokonca od 20.30, čo by dnes asi bolo skutočnou živelnou pohromou. Osobný zážitok z 1. januára mal aj Pavol Faško: „Cestoval som na Nový rok do Brna za študijnými povinnosťami. Cesta prebehla relatívne normálne, no prekvapením bolo, že hneď na to boli vyhlásené uhoľné prázdniny. Takže všetko, čo som sa koncom roka naučil, som mohol na skúškach predviesť až koncom januára.“ Keďže zima pretrvávala a po ochladení napadol aj sneh, prázdniny sa napokon predĺžili na celé tri týždne. Presne tridsať rokov uplynulo od ďalšej kalamity, ktorá sa začala 10. januára 1987. Počasie ovplyvňovala tlaková níž, ktorá priniesla výdatné zrážky, no zároveň umožňovala aj prúdenie studeného vzduchu pri zemi. Vzniklo teda neveľmi časté spojenie silného ochladenia a sneženia. Ešte aj na juhu Slovenska napadalo 60 až 70 centimetrov snehu. Vďaka silnému vetru potom vznikli až dvojmetrové záveje. Mnohé vlaky uviazli na tratiach, v Bratislave dopravný ruch celkom utíchol – a bolo celkom príjemnou zmenou, keď sa ulicami rozliehali len ľudské hlasy a vržďanie čerstvého snehu. Cesta pešo bola totiž nielen najspoľahlivejším, ale často aj jediným spôsobom, ako sa niekam dalo dostať. Inde sa o náhradnú dopravu postarali podnikové či zájazdové autobusy, medzi nimi dokonca aj autobus z Lúčnice. Podobne doprava zamrzla aj v iných končinách Slovenska. A oveľa menej príjemný bol údel cestujúcich, ktorí celé hodiny mrzli v nevykúrených vlakoch. Od sveta bola odrezaná Trnava, kde nastal problém so zásobovaním potravinami. Takisto v Nových Zámkoch či Leviciach bolo snehu vyše hlavy. Na dva dni zastala železničná doprava v Štrbe pod Tatrami. Silné ochladenie, ktoré prišlo po Troch kráľoch, tento rok predsa len nesprevádzalo také silné sneženie, takže sme sa kalamity nedočkali. Zima sa však ešte nekončí. Vo všeobecnosti však platí, že vzhľadom na globálne otepľovanie nemajú zimy toľko sily a výdrže ako kedysi. Aby sme sa totiž nedali oklamať: Posledná silne podnormálna zima, teda zima chladnejšia o 3 a viac stupňov oproti dlhodobému priemeru (1951 až 1980), bola napríklad v Hurbanove v sezóne 1984/85. Chladnejšie zimy (o cca jeden stupeň v porovnaní s dlhodobým priemerom (1951 až 1980) sme mali v rokoch 1995/96, 2002/03 či 2005/06. Sem-tam teda zima môže nečakane udrieť, ide však skôr o výnimku, než pravidlo. Na to si budeme musieť zvyknúť tak ako na nenápadnú no reálnu kalamitu s názvom „klimatická zmena“. Tento text ste mohli čítať vďaka tomu, že platíte za obsah. Vážime si to.


Ako liečili zubný kaz v ľadovej dobe? Živicou s vlasmi

Návšteva pravekého zubára bola zrejme nočná mora.

BRATISLAVA. Ak neznášate zubárov a desia vás ich zvláštne nástroje, určite by ste nechceli žiť v ľadovej dobe. Ak by ste mali zubný kaz v tých časoch, návšteva prehistorického zubára by bola ešte nepríjemnejšia. Do boľavého zuba by vám zubár najprv malým kamenným nástrojom urobil hlbokú dieru a potom by ju vyplnil zvláštnou zmesou živice, byliniek a vlasov. Objav predstavili vedci z Bolonskej univerzity vo vedeckom časopise American Journal of Physical Anthropology. Obidva nájdené zuby sú stredné rezáky z hornej čeľuste a patrili človeku, ktorý žil približne pred 13-tisíc rokmi. Archeológovia si všimli, že v zuboch sú vyhĺbené diery až po dreňovú dutinu, čo ich prekvapilo. „Je to dosť nezvyčajné, nič, čo by ste našli pri normálnych zuboch,“ vysvetľuje pre web New Scientist vedúci štúdie Stephano Benazzi. Pomocou mikroskopických metód odhalili na vnútorných stranách dier malé vodorovné zárezy. Naznačuje to, že diery pravdepodobne vyvŕtali a zväčšili malým kamenným nástrojom. V otvoroch objavili aj stopy živice, rastlinných vlákien a vlasov. Do dutiny ich zrejme pridali tesne po vŕtaní. Aj keď archeológovia objavili aj staršie dôkazy o pravekom zubárstve (zhruba pred 14-tisíc rokmi), nový nález poskytuje zatiaľ najstarší dôkaz o používaní zubnej výplne kazov. Skutočný dôvod živicovej výplne vedci nedokážu určiť, no je pravdepodobné, že mala pravekým ľuďom znížiť bolesť a zabrániť, aby sa do dutiny dostávali zbytky jedla. Živica spolu s liečivými rastlinami mohla mať aj protizápalové účinky. O tisícky rokov neskôr používali ľudia podobne aj včelí vosk. Vedci tiež chceli zistiť, prečo vznikli zubné techniky tisícky rokov predtým, než začali ľudia systematicky jesť potraviny, ktoré dramaticky zvýšili výskyt zubných kazov – najmä cereálie a med. V čase mladého paleolitu, z ktorého pochádza nález vyplnených zubov, do Európy prichádzali noví ľudia, ktorí so sebou priniesli aj nové potraviny. Práve táto zmena v diéte vtedajších ľudí mohla viesť aj ku kazom a tým aj k vzniku pravekého zubárstva. DOI: 10.1002/ajpa.23216


Ministerstvo podľa SaS diskriminuje školy odkladaním racionalizácie

Poslanec Gröhling tvrdí, že ministerstvo malo vytvoriť nový systém financovania, ktorý by bol spravodlivejší.

BRATISLAVA. Rozhodnutie ministra školstva Petra Plavčana (nom. SNS) nepresadiť racionalizáciu siete škôl považuje opozičný poslanec Branislav Gröhling (SaS) za prejav nerozhodnosti. Tvrdí, že aktuálny spôsob financovania je neefektívny a diskriminuje väčšie školy. "Väčšina opatrení na zlepšenie kvality a efektívnosti školstva je nepopulárna a narazí na odpor. Avšak, ak už ani minister nemá silu tieto opatrenia presadiť a vysvetliť verejnosti ich opodstatnenosť, je to veľmi zlá situácia. Svedčí to o tom, že šéf rezortu školstva podľahol tlakom a k problematike sa nepostavil rozumne, ale populisticky. Môžeme očakávať, že v rovnakom duchu a bez zásadných zmien sa budú niesť aj zvyšné roky ministra Plavčana," uviedol Gröhling. Podľa poslanca, Slovensko má stále priveľa malých základných škôl a aktuálny systém je voči väčším školám diskriminačný. Väčšie školy dostávajú na žiaka normatív v bežnej výške. Tie, ktoré majú menej ako 250 žiakov, majú normatív zvýšený. Podľa jeho slov, z celkového počtu 2103 základných škôl má až 69 percent zvýhodnený normatív. "Toto číslo jasne ukazuje, že ide o chybne nastavený a neefektívny systém. Ministerstvo nepodporuje vznik väčších škôl, ale naopak, podporuje rozmach tých malých, ktoré sú finančne nákladnejšie. Pričom výsledky meraní a testov dokazujú, že žiaci na väčších školách dosahujú vo väčšine prípadov lepšie výsledky," vysvetlil Gröhling. Poslanec je preto presvedčený, že ministerstvo malo jasne rozhodnúť o racionalizácii siete škôl alebo vytvoriť nový systém financovania, ktorý by bol spravodlivejší. Gröhling kritizuje ministerstvo, že neurobilo ani jedno. Upozorňuje, že racionalizácia nemôže prebehnúť len na základe ekonomických faktorov. "Tie opatrenia treba robiť rozumne. Je potrebné zohľadniť aj iné ako ekonomické faktory, napríklad vzdialenosť najbližších škôl, ako aj výsledky škôl a ich žiakov," hovorí. Ministerstvo školstva nateraz upustilo od opatrení, ktoré mali viesť k optimalizácii siete škôl alebo ich častí. Urobilo tak po konzultácii s odborníkmi a riaditeľmi škôl. Opatrenia mali byť súčasťou novely zákona o financovaní základných škôl, stredných škôl a školských zariadení. Rezort školstva pôvodne zamýšľal, že zruší zvýhodnený normatív pre druhý stupeň základných škôl s počtom žiakov do 250, čo malo viesť k rušeniu niektorých škôl.


Pohreb exprezidenta Kováča aj štátny smútok bude 13. októbra

BRATISLAVA. Štátny pohreb prvého prezidenta Slovenskej republiky Michala Kováča sa uskutoční vo štvrtok 13. októbra 2016. V piatok o tom informoval hovorca prezidenta Andreja Kisku Roman Krpelan. V tento deň bude v čase od 8.00 do 17.00 štátny smútok. V nedeľu bude v katedrále svätej Alžbety v Košiciach svätá omša. Hlavným celebrantom bude košický arcibiskup metropolita Bernard Bober. Omša sa začne o 15:00. Verejnosť sa bude môcť rozlúčiť s prezidentom Michalom Kováčom na Bratislavskom hrade v stredu. Na Bratislavskom hrade bude vo štvrtok prebiehať aj prvá časť štátneho pohrebu, odtiaľ sa smútočný sprievod spolu s rakvou presunie cez Palisády do Prezidentského paláca. Zádušná svätá omša za zosnulého bývalého prezidenta bude v Dóme svätého Martina. Rodina sa s Michalom Kováčom rozlúči na súkromnom obrade na Ondrejskom cintoríne v Bratislave. Pohreb organizuje štátna komisia, ktorú schválila Vláda SR, spolu s členmi rodiny Michala Kováča. V komisii sú zastúpení predstavitelia Kancelárie prezidenta SR, Úradu vlády SR, Ministerstva zahraničných vecí a európskych záležitostí SR, Ministerstva financií SR, Ministerstva obrany SR, Ministerstva vnútra SR, STV, Rozhlasu a televízie Slovenska, MARIANUM - Pohrebníctva mesta Bratislavy, Mestskej časť Bratislava – Staré mesto. Na čele komisie je riaditeľ odboru protokolu Kancelárie prezidenta SR Tomáš Ferko.


V Zimbabwe uhynulo za dva mesiace najmenej 55 slonov

HARARE. Najmenej 55 slonov uhynulo v dôsledku vyhladovania počas uplynulých dvoch mesiacov v najväčšom zimbabwianskom národnom parku Hwange, ktorý - podobne ako aj zvyšok tejto africkej krajiny - sužuje extrémne sucho. Oznámil to v pondelok hovorca správy zimbabwianskych parkov Tinashe Farawo, ktorého citovala agentúra AP. "Je to skutočný problém, situácia je hrozná," povedal hovorca. Dodal, že pre sucho trpia v parku Hwange aj iné zvieratá, napríklad levy. Podľa AP je aktuálne obdobie sucha vôbec najhorším, aké postihlo Zimbabwe v ostatných rokoch. V krajine je v jeho dôsledku nedostatok vody i potravín. Potravu sa mimo svojho prirodzeného prostredia snažia nájsť aj zvieratá z národných parkov, ktoré tak ničia úrodu a občas dokonca aj občas niekoho usmrtia, uviedol Farawo s tým, že od začiatku tohto roka už takýmto spôsobom prišlo o život vyše 20 ľudí. Hovorca uviedol, že k ničeniu porastov v parku Hwange prispieva aj jeho preplnenosť. Dodal, že park je schopný zvládnuť zhruba 15.000 slonov, aktuálne ich v ňom však žije približne 53.000. V parku tiež vysychajú vodné zdroje. Príslušné úrady sa pritom pokúšajú vŕtať až do hĺbky 400 metrov studne, v ktorých by bola voda. "Najväčšou hrozbou pre naše zvieratá je strata biotopu... Podarilo sa nám výrazne zredukovať pytliactvo... pre ktoré sme v minulých rokoch prichádzali o stovky slonov, vlani sme ich však už pre pytliakov stratili nie viac ako 20," povedal Farawo. Zimbabwe má jednu z najpočetnejších sloních populácii na svete. Krajina sa snaží získať povolenie na lov a export týchto zvierat, aby bola schopná lepšie uchovať biotop pre divú zver a získala tiež peniaze, ktoré zúfalo potrebuje na ochranu prírody, píše AP.


Väčšine Američanov sa podľa prieskumu Trumpovo správanie nepáči

Inštitút sa Američanov pýtal aj na to, ako prezidenta popisuje slovo inteligentný.

WASHINGTON. Americký prezident Donald Trump dostal ďalší úder od prieskumov verejnej mienky. Ten najnovší od Gallupovho inštitútu ukázal, že väčšine Američanov sa nepáči, ako sa šéf Bieleho domu správa. Viac kritiky navyše už zaznieva aj od republikánov. Správanie Trumpa ako prezidenta sa nepáči 58 percentám opýtaných, 25 percent respondentov povedalo, že má z neho zmiešané pocity a len 16 percentám sa jeho správanie páči. "Veľké väčšiny naprieč väčšinou demografických skupín vyjadrujú negatívne názory na to, ako sa Trump správa," napísal v utorok Gallupov inštitút na svojej webovej stránke. Viac negatívnych názorov zaznamenal inštitút medzi ženami, Afroameričanmi, Hispáncami, mladými ľuďmi a vzdelanejšími ľuďmi. Inštitút sa Američanov pýtal nielen na to, či sa im páči správanie Trumpa ako prezidenta, ale napríklad aj na to, ako ho popisuje slovo inteligentný. Podľa 51 percent respondentov ho toto slovo opisuje veľmi alebo celkom dobre, kým 48 percent opýtaných uviedlo, že ho nepopisuje veľmi dobre či dobre. Približne na polovicu boli Američania rozdelení aj pri otázke, či Trumpa dobre vystihuje slovo rozhodný. "Avšak pri ďalších pozitívnych charakteristikách dostal Trump nižšie známky," uviedol Gallupov inštitút. Slovo úprimnosť ho nevystihuje dobre podľa 62 percent opýtaných, opak si myslí 37 percent. Pri charakteristike vyrovnaný je rozdiel ešte väčší - 72 percent oproti 26 percentám. Za sebeckého považuje Trumpa 65 percent respondentov, kým 32 percent si myslí, že toto slovo ho nevystihuje až tak dobre. Gallupov inštitút sa pýtal Američanov aj na to, ako dôverujú prezidentovi v určitých záležitostiach. Polovica verí, že je schopný vyrokovať priaznivé obchodné podmienky s inými krajinami, avšak len 40 percent verí, že je schopný urobiť múdre rozhodnutie v otázke použitia jadrových zbraní a v imigračnej politike. Viac než polovica Američanov - 52 percent - si tiež myslí, že šéf Bieleho domu nie je dostatočne tvrdý na Rusko. Prieskum verejnej mienky podľa Gallupu ukázal aj to, že v porovnaní s minulosťou vrástlo množstvo negatívnych či kritických názorov medzi prívržencami Republikánskej strany. "Počas prvých siedmich mesiacov vo funkcii prezidenta obvykle dostával Donald Trump medzi republikánmi vysoké hodnotenia svojej práce. Ale nový prieskum zistil, že takmer tretina republikánov súhlasí s prezidentom len v niekoľkých alebo žiadnych oblastiach a väčšina vyjadrila zmiešané alebo negatívne pocity z jeho správania," uviedol inštitút. Gallup uskutočnil prieskum v období od 15. do 21. augusta.


Za sto dní alebo zadarmo. Tesla sprevádzkovala v Austrálii superbatériu

Veľký energetický projekt vstupuje do prevádzky s príchodom leta.

SYDNEY, BRATISLAVA. Tesla úspešne zavŕšila testy gigantickej batérie pre posilnenie energetiky na juhu Austrálie a spustila plnú prevádzku nového systému. Ten vstupuje do užívania v prvý letný deň, aby zaistil plynulosť dodávok energie v čase zvýšených nárokov. Akumulátorový blok s kapacitou 129-megawatthodín je nastavený tak, aby v zlomku sekundy dokázal vykrývať výkyvy v energetickej sústave. Plní úlohu stabilizačného prvku, ktorý využíva energiu získanú z obnoviteľných zdrojov. Tie majú podobu veterných turbín v susediacom komplexe. Región pre riedke osídlenie získava podľa agentúry Reuters viac ako 40 percent elektriny z vetra a minulý rok ukázal, aká krehká môže silová infraštruktúra byť. Austrália čelila reťazovým výpadkom v energetike po dobu 18 mesiacov. Nový stabilizačný prvok môže byť prvým zo série podobných projektov a Tesla sa netají tým, že by sa rada angažovala v ďalších počinoch v ostatných kútoch sveta. Po drobnejších ostrovných projektoch je ten austrálsky ukážkovým modelom pre ďalšie regióny, ktoré majú s plynulosťou dodávky energie problémy. Cena projektu doposiaľ nie je verejnosti známa, Tesla sa však v čase uzavretia zmluvy zaviazala, že ak práce nedokončí v priebehu 100 dní, technológiu poskytne krajine bezplatne. Firma využila akumulátory a obslužné systémy z malých projektov pre domácnosti, z ktorých vystavala veľký energetický blok. Uchovanie energie pre jej neskoršie využitie je pre ľudstvo doposiaľ nezodpovedanou výzvou. Náklady na skladovanie v mnohom prevyšujú náklady na výrobu energie.


Top desať správ na najväčšom spravodajskom webe o Slovensku v angličtine.

1. Československý emigrant učí Američanov hrať na fujare. Fujara teacher in the US: Americans are enchanted by the instrument 2. Právnici prezradili svoje najväčšie obchody. Top business deals of lawyers in Slovakia: The power industry and real estate 3. Zima je tu. Takto sneh zasypal Slovensko: Snowing has paralysed transport 4. Desať akcií v Bratislave, ktoré si rozhodne nenechajte ujsť: Foreigners: Top 10 events in Bratislava 5. Kiež by bolo takýchto vodičov v hromadnej doprave čo najviac. Pavol Durec aj tento rok vyzdobil svoju električku sladkosťami: Children perform a mini concert for a tram driver celebrating his birthday 6. Ktorá z bratislavských ulíc patrí k najdrahším v Európe a prečo? Obchodná Street among the most expensive 7. Premiér si odpracoval nočnú zmenu v továrni. Pozrite sa ako mu to išlo: PM Fico after a night shift: Some businesses will hate bonuses 8. Slováci nechcú za susedov Rómov a moslimov, ale ani extrémistov: Many young Slovaks attracted to extremism 9. Ktoré advokátske kancelárie sú najväčšie a ktoré zarobili najviac? Which are the largest law firms in Slovakia?  10. Bratislava má v EÚ prvenstvo v zastúpení tvorivých mozgov: Bratislava is the brainiest EU capital  Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Policia môže o vyšetrovaní Kuciakovej vraždy informovať len so súhlasom prokurátora

Platí, že ani verejnosť ani politici nemajú disponovať informáciami, ktoré by sťažili vyšetrovanie.

BRATISLAVA. Dozorujúci prokurátor Úradu špeciálnej prokuratúry (ÚŠP) vydal v stredu písomný pokyn, ktorým rozhodol, že Policajný zbor môže poskytovať informácie médiám len po výslovnom súhlase dozorujúceho prokurátora v záujme ochrany osobnosti, osobných údajov svedkov a poškodených a aby sa nemaril priebeh vyšetrovania. Týka sa to prípadu vraždy novinára Jána Kuciaka a jeho priateľky. "Pokyn bol expedovaný faxom a poštou všetkým expozitúram NAKA. Tlačová beseda prezidenta Policajného zboru Tibora Gašpara v Košiciach sa konala po predchádzajúcom súhlase a konzultácii s dozorujúcim prokurátorom," uviedla hovorkyňa ÚŠP Jana Tökölyová. Podľa jej slov vyšetrovateľ a dozorujúci prokurátor budú postupovať v zmysle Trestného poriadku. "O detailoch nebudeme v súčasnosti poskytovať informácie. Podľa okolností vyšetrovania trestnej veci bude médiám priebežne poskytnutá súhrnná informácia v rozsahu, ktorý nebude brániť ďalšiemu vyšetrovaniu." "So špeciálnym prokurátorom bolo dohodnuté a bolo mu generálnym prokurátorom uložené, aby vzhľadom na citlivosť prípadu a absolútne zamedzenie úniku informácií, ktoré by mohli sťažiť vyšetrovanie, neinformoval verejnosť a politikov už vôbec nie, a to až do doby, pokiaľ zverejnenie informácií bude možné bez negatívnych následkov na vyšetrovanie," uvádzalo sa v stanovisku generálneho prokurátora Jaromíra Čižnára zo stredy. Ako na tlačovej besede v pondelok vyhlásil generálny prokurátor, tomuto prípadu venuje mimoriadnu pozornosť. Absolútnou prioritou je podľa jeho slov objasnenie skutku, zistenie a potrestanie páchateľov, a preto akékoľvek informovanie považuje za kontraproduktívne.


Najviac kúpeľov lieči pohybové a nervové choroby

Na Slovensku je dobrý výber kúpeľov tiež pre pacientov s netuberkulóznymi chorobami dýchacích ciest.

BRATISLAVA. Zdravotné poisťovne pri schvaľovaní kúpeľných návrhov nechávajú na pacientovi, aby si vybral konkrétne kúpeľné zariadenie, v ktorom chce absolvovať liečbu. "Podmienkou je, že kúpeľné zariadenie má zmluvu s poisťovňou a je vhodné pre pacienta z hľadiska jeho zaradenia do indikačnej skupiny na kúpeľnú liečbu," uviedla Zuzana Štukovská z komunikačného referátu Všeobecnej zdravotnej poisťovne. Spolu s informáciou o schválení kúpeľného návrhu zdravotné poisťovne pacientovi posielajú aj zoznam kúpeľov, s ktorými majú uzavretú zmluvu o poskytovaní a úhrade navrhovanej kúpeľnej starostlivosti. "Na Slovensku je najlepší vyber kúpeľov na choroby pohybového ústrojenstva a nervové choroby," zhodnotil PR špecialista zdravotnej poisťovne Dôvera Matej Štepianský. Podľa hovorcu Union zdravotnej poisťovne Mateja Neumanna ide o kúpele, ktoré liečia na tieto diagnózy dospelých pacientov. Doplnil, že na Slovensku je dobrý výber kúpeľov tiež pre pacientov s netuberkulóznymi chorobami dýchacích ciest. Kompletný zoznam liečebných kúpeľov na Slovensku, ktoré môžu poskytovať kúpeľnú starostlivosť v jednotlivých indikáciách, je dostupný na internetovej stránke Ministerstva zdravotníctva SR . Slovenské kúpele liečia široké spektrum diagnóz a zástupcovia zdravotných poisťovní na Slovensku nemajú informáciu o tom, že za kúpeľnou liečbou nejakej konkrétnej choroby by pacienti museli cestovať do zahraničia. Podľa zoznamu Ministerstva zdravotníctva SR sa choroby pohybového ústrojenstva liečia v 19 prírodných liečivých kúpeľoch a kúpeľných liečebniach po celom Slovensku. Pacienti s nervovými chorobami majú na výber zo 16 kúpeľov. Okrem toho kúpele na Slovensku poskytujú aj liečbu onkologických chorôb, chorôb obehového a tráviaceho ústrojenstva, chorôb z poruchy látkovej výmeny a žliaz s vnútornou sekréciou, netuberkulóznych chorôb dýchacích ciest, chorôb obličiek a močových ciest. Tiež duševných chorôb, kožných ochorení a gynekologických chorôb. Samostatnú a najrozsiahlejšiu kategóriu v zozname Ministerstva zdravotníctva SR tvoria choroby z povolania, ktoré však zodpovedajú indikáciám z ďalších kategórií. Liečbu najväčšieho spektra diagnóz podľa ministerstva poskytujú Bardejovské kúpele a Slovenské liečebné kúpele Turčianske Teplice. Štatistiky Národného centra zdravotníckych informácií (NCZI) ukazujú, že v roku 2018 boli deti najčastejšie, v 53 percentách prípadov, v kúpeľoch pre netuberkulózne choroby dýchacích ciest. Dospelí zasa boli najväčšmi, v 70 percentách pobytov, liečení na choroby pohybového ústrojenstva. Čo sa týka zahraničných pacientov, najviac (viac ako 41 percent) ich prichádza do slovenských kúpeľov z Česka, potom z Nemecka (viac ako 13 percent) a Izraela (13 percent).


Clarkson, Hammond a May sa vrátili s novou motoristickou šou. Priniesli hlavne gýč

Moderátori nahovorili aj pokyny do navigácie Waze.

BRATISLAVA. Prostredníctvom streamovacej služby Amazon Prime Video mal premiéru prvý diel novej šou o autách The Grand Tour. Moderátori Jeremy Clarkson, Richard Hammond a James May, ktorí do minulého roku pôsobili v relácii Top Gear na britskej televízii BBC, našli nové útočisko na internete. Trojica moderátorov - a šéfproducent Andy Wilman - vytvorili najúspešnejší obchodný artikel verejnoprávnej BBC, svoju spoluprácu však ukončili po minuloročnej potýčke, kedy Clarkson fyzicky napadol člena vysielacieho štábu. Moderátori a Wilman prakticky okamžite ohlásili rokovanie o pokračovaní Top Gearu s viacerými televíziami a streamovacími službami. Vybrali si nakoniec Amazon Prime. Licenciu na názov a formát Top Gearu si nechala BBC, Grand Tour však napriek tomu silno pripomína pôvodnú reláciu - nielen trojicou moderátorov. V prvom dieli, ktorý je možné streamovať oddnes, sú viaceré ťažkopádne odkazy na uplynulých pätnásť rokov s Top Gearom. Obsahom prvého dielu je najmä súboj hybridných hyperáut McLaren P1, Porsche 918 Spyder a Ferrari LaFerrari. Ide o porovnávací test, ktorý motoristická verejnosť dlho očakávala - výsledok vám neprezradíme - no dokrútky sa viac sústredia na vizuálny dojem (a kritiku komunikačného oddelenia Ferrari) než na vlastnosti jednotlivých áut. Pre porovnanie - zároveň s Grand Tourom natočil svoj film o troch hyperautách aj Chris Harris - ten je rovnako príťažlivý po vizuálnej stránke, no zároveň akosi lepšie sprostredkúva pocity zo šoférovania troch miliónových áut. Na prvom dieli sa tvorcovia snažili príliš dať najavo, že Amazon im poskytol výrazne viac prostriedkov na výrobu než BBC. Britský bulvár The Sun uviedol, že len úvod prvého dielu, v ktorom vystupuje 150 áut, 2000 fanúšikov a šesť stíhačiek stál 2,5 milióna libier (2,9 milióna eur) a je tak najdrahšou scénou v histórii televízie. Clarkson rád hovorí, že najdôležitejšou časťou natáčania videa je písanie scenáru - v prípade Grand Touru však dostali prednosť "beauty shots" čiže zábery, ktoré prinášajú vizuálny dojem, netvoria však dej ani humor. Relácia tak vyznieva gýčovo, v spracovaní nám chýbala akási úprimnosť. Obdivujeme však promo relácie, ktoré Amazon výborne zvládol. Tento týždeň v rámci teasingovej kampane ponúka navigačná mobilná aplikácia Waze balíček s hlasovými pokynmi trojice moderátorov. Relácia bude vychádzať najbližšie týždne každý piatok - streamovaice služby pritom tradične zvyknú naraz zverejniť celú sériu. Ako moderátori opakovane uviedli v rozhovoroch, celá relácia je natočená v rozlíšení 4K, čo predstavovalo veľké technické komplikácie. Služba Amazon Prime Video je zatiaľ dostupná len vo vybraných krajinách, v decembri by mohla prísť na Slovensko a konkurovať Netflixu, ktorý u nás pôsobí od januára tohto roku.


Myšlienka Európskej únie podľa europoslankyne Flašíkovej Beňovej v kríze nie je

Europoslanci hodnotili výsledky neformálneho Bratislavského summitu.

BRATISLAVA. Pozitíva Európskej únie treba občanom lepšie komunikovať, musíme sa prestať pozerať na Európsku úniu ako na niečo negatívne. Zhodujú sa na tom poslanci Európskeho parlamentu Monika Flašíková Beňová (Smer), Branislav Škripek (OĽaNO) a Miroslav Mikolášik (KDH), ktorí boli hosťami nedeľnej diskusnej relácie RTVS O 5 minút 12. Europoslanci hodnotili výsledky neformálneho Bratislavského summitu (16. septembra), ale hovorili aj o tom, či sa EÚ nachádza v kríze. Podľa Flašíkovej Beňovej summit splnil očakávania, ktoré so sebou niesol. Na kritiku talianskeho premiéra Mattea Renziho zareagovala tak, že to svojím spôsobom chápe, keďže Taliansko je pod obrovským migračným tlakom. Pokiaľ ide o nespokojnosť maďarského premiéra Viktora Orbána, podľa nej sa predviedol vo všetkých negatívnych farbách. Vo všeobecnosti však summit naplnil to, čo sme potrebovali vidieť. "Lídri sú schopní komunikovať, chcú hľadať riešenia, aby sa spolupráca v EÚ posilňovala," uviedla Flašíková Beňová. Mikolášik si myslí, že niektoré veci ostali na polceste. „Niektoré veci boli nahryznuté, ale chápem, že nie všetky veci summit mohol vyriešiť," zhodnotil europoslanec. Bratislavský summit je podľa neho iba začiatok niekoľkofázového procesu hľadania cesty. Branislav Škripek povedal, že nemáme inú alternatívu ako EÚ. „Jednoznačne je však zlé, ako je odkomunikované, že tým členom sme, že sa na úniu pozeral ako na niečo negatívne," myslí si zástupca OĽaNO v EP. Pokiaľ ide o otázku brexitu a dôvery občanov v EÚ, Flašíková Beňová nesúhlasí s tým, že problémy spustil brexit. „Únia nie je v kríze. Som v Európskom parlamente 13 rokov, je veľa vecí dobrých, veľa vecí potrebuje riešenia, ale vydávať obraz, že EÚ je kríze, je zbytočné," myslí si. Ak máme krízu, tak je to kríza politických reprezentácií, ale nie myšlienky Európskej únie, dodala. Za brexit viní lživú predreferendovú kampaň. Keď ide o otázku posilnenia kompetencií, Flašíková Beňová nie je zástankyňou posilnenia kompetencií národných parlamentov. Škripek upozornil, že na Slovensku je "Brusel" kritizovaný, pričom jednotlivé kroky schvaľujú naši ministri, ktorí ale potom na Slovensku hovoria, aké je to zlé. Mikolášik si myslí, že v niečom má byť väčšia integrácia a v niečom nie. Nepáči sa mu, že návrhy na európskej úrovni môže predkladať iba Európska komisia. Priestor na väčšiu integráciu vidí v oblastiach ako technika, migrácia, ekonomika, zamestnanosť. Dodal však, že vo vážnych veciach by mal byť konsenzus. Na Bratislavskom summite sa hovorilo aj o pojme flexibilná solidarita. Premiér Robert Fico tento pojem používa hlavne v súvislosti s migráciou, ide o to, že každá krajina pomôže tak, ako môže - niektoré finančne, niektoré personálne, iné prijatím utečencov na dobrovoľnej báze. Podľa niektorých sa ale tento pojem môže preniesť aj do iných oblastí, napríklad takých, kde flexibilná solidarita V4 zrazu už vyhovovať nebude. Podľa Škripeka by sa presne to nemalo stať, že si každý štát začne vyberať hrozienka z koláča. Upozornil, že keď EK chcela niečo podobné uplatniť v praxi, na Slovensku sa to označilo za vydieranie. Išlo o návrh, že za každého neprijatého migranta by štát zaplatil určitú sumu. Flašíkovej Beňovej zase slovo flexibilita evokuje rýchlejšiu akcieschopnosť. Europoslanci na jednej strane oceňujú zriadenie Európskej pohraničnej a pobrežnej stráže. Na jej vytvorení do konca roka sa dohodlo v Bratislave lídri. Mikolášik od stráže očakáva väčšiu efektivitu, Flašíková Beňová upozornila, že jej zmyslom nie je stopnutie prúdu utečencov do Európy. Je to nástroj na boj proti pašerákom a následne lepšiu registráciu tých, ktorí prišli. „Nepodsúvajme ľuďom predstavu, že zastaví migráciu. Nie je to jej účelom, nemá to ako urobiť," vysvetlila. Podľa Škripeka je dôležité riešenie priamo v krajinách, odkiaľ utečenci utekajú a určenie pravidiel, ako sa k nám dostanú. Zdôraznil, že sa musíme usilovať o to, aby sa mohli vrátiť do svojich krajín. Myslí si, že peniaze sa mali použiť aj na armádu sociálnych pracovníkov, ktorí by utečencom vysvetľovali naše hodnoty, kultúru, históriu, učili ich jazyk.


Vo Washingtone budú rokovať zástupcovia Číny a USA o ďalšom vývoji v obchode

Dvojdňové rozhovory sú prvé oficiálne rokovania.

WASHINGTON. Zástupcovia čínskeho ministerstva obchodu plánujú v stredu pokračovať so svojimi americkými partnermi v rokovaniach o obchode. Už teraz ale nové rozhovory zatieňujú vyhlásenia amerického prezidenta Donalda Trumpa, že reálny pokrok neočakáva. Rokovania zástupcov Číny a USA by mali stanoviť rámec pre ďalšie rozhovory v situácii, keď sa obchodné vzťahy medzi štátmi zhoršujú a krajiny zavádzajú jedna voči druhej vysoké dovozné clá. Trump pohrozil, že uvalí dovozné clá prakticky na všetok čínsky dovoz do USA, ktorého hodnota sa odhaduje na zhruba 500 miliárd dolárov (434,71 miliardy eur) ročne, dokiaľ Peking nesplní požiadavky USA v otázke duševného vlastníctva a prístupu k americkým firmám. Dvojdňové rozhovory vo Washingtone predstavujú prvé oficiálne rokovania o obchode medzi Čínou a USA od stretnutia amerického ministra obchodu Wilbura Rossa s čínskym vicepremiérom Liou Che v Pekingu na začiatku júna. Po predchádzajúcich rozhovoroch v máji bol Peking presvedčený, že dostal od USA ubezpečenie, že clá sú zažehnané. Neprešlo však ani 10 dní a Biely dom oznámil, že v príprave sankčných opatrení pokračuje. Čo sa týka najnovších rokovaní, Čína uviedla, že dúfa v "pokojné rozhovory na báze dôvery s cieľom dospieť k dobrému výsledku".


Pro life vyzvalo prezidentku, aby podporila návrhy zákonov o potratoch

Poslanci sa budú zaoberať návrhmi na zmeny v zákone o umelom prerušení tehotenstva.

BRATISLAVA. Aliancia za rodinu, Spoločenstvo Ladislava Hanusa, Asociácia za život a rodinu a iniciatíva 40 dní za život vyzvali poslancov Národnej rady (NR) Slovenskej republiky a prezidentku Zuzanu Čaputovú, aby zastavili bezdôvodné potraty, ktoré ubližujú matkám a ich nenarodeným deťom. Informovali o tom v utorok na tlačovej konferencii pred parlamentom. "Ja ako žena si dovoľujem vyzvať prezidentku, aby podporila návrhy zákonov, ktoré sú predložené v parlamente, a takisto, aby svojou prezidentskou autoritou chránila nenarodené deti a ich matky pred umelým potratom," povedala Martina Bednáriková z iniciatívy 40 dní za život. Iniciatívy vítajú všetky návrhy, ktoré ochraňujú život, za najlepší považujú návrh zákona, ktorým sa riešia bezdôvodné potraty. Tie sa musia podľa nich na Slovensku skončiť. Poslanci sa budú na aktuálnej 49. schôdzi parlamentu zaoberať viacerými opozičnými návrhmi na zmeny v zákone o umelom prerušení tehotenstva. Lehoty na vykonanie interrupcie chce upraviť Sme rodina aj ĽSNS. Úpravy navrhuje aj OĽaNO či nezaradený poslanec Richard Vašečka.


Britskí poslanci nemajú dosť miest na sedenie. V parlamente nemôžu zomrieť

Britský politický systém sa vyvíjal tisícročie. Zmeny prichádzajú len pomaly.

LONDÝN, BRATISLAVA. Predseda dolnej komory sa najprv spýta poslancov, či s návrhom súhlasia, a čaká, ktorá strana hlasnejšie kričí. Ak sa v hluku miešajú rôzne názory, rozhodne o hlasovaní. V celom parlamente sa rozozvučia zvonce, ktoré majú aj tým poslancom, ktorí práve neboli prítomní v sále, pripomenúť, že sa blíži hlasovanie. Poslanci sa rozdelia na dve skupiny prechádzajú rozličnými chodbami. Prechod jednou znamená hlas za návrh, druhou proti. Pri prechode sa zapisujú ich mená. Potom predseda snemovne vyhlási, ako hlasovanie dopadlo. Celé to trvá asi pätnásť minút. Takýmto spôsobom sa stále hlasuje v britskom parlamente. O tom, ktorí poslanci budú týmto spôsobom hlasovať, rozhodujú vo štvrtok britskí voliči. Spôsob hlasovania je pozostatkom systému, ktorý sa bez zásadných revolúcií (ak odmyslíme jedenásťročnú občiansku vojnu v 17. storočí) vyvíja tisíc rokov. Ide o pomalý presun právomocí od všemocného panovníka k zástupcom ľudu. Vznikol jedinečný systém vlády. Británia napríklad nemá písanú ústavu (rovnako sú na tom len Nový Zéland a Izrael). Horná komora z parlamentu sa skladá z nevolených ľudí, ktorí sa k funkcii často dostali len vďaka svojmu pôvodu. Prvá bizarnosť nastáva už v momente, keď sa 650 poslancov Dolnej komory parlamentu snaží usadiť na svoje miesto. V sále vo Westminsterskom paláci je totiž len miesto pre 437 poslancov. Ide o historický pozostatok sedenia z predošlého sídla parlamentu v Kaplnke svätého Štefana vo Westminsterskom paláci. Tam bolo len asi 400 miest. A tak sa tlačia na dlhých zelených laviciach, na stolíky ako v iných parlamentoch nie je dosť miesta. Predstavitelia vládnej strany na jednej strane, oproti nim opozícia. Premiér, ministri (v prípade opozície tieňoví ministri) v prvých radoch, za nimi radoví poslanci, takzvaní backbencheri. Kľúčovou postavou v parlamente sú whipovia, ktorí majú na starosti zabezpečiť, aby poslanci hlasovali v súlade so straníckym postojom. Najmä pri backbencheroch to má strana ťažšie, lebo tí nie sú súčasťou vlády a zodpovedajú sa len svojim voličom. Každého volia v osobitnom okrsku so 60- tisíc až 80-tisíc voličmi. Teoreticky tak môže zvíťaziť aj strana, ktorá nezískala najviac hlasov, ráta sa počet víťazných okrskov. Ešte donedávna nemala Dolná komora parlamentu fixné funkčné obdobie, o konaní volieb rozhodoval premiér, no spravidla to bolo v piatom roku jeho pôsobenia. Od roku 2010 ide o pevné päťročné obdobie. Ak teda premiér nevyvolá predčasné voľby, ako to bolo tentoraz. V britskom politickom boji sú už asi sto rokov dve hlavné strany. Okrem labouristov a konzervatívcov existujú aj menšie strany ako liberálni demokrati a potom strany, ktoré sú silné v niektorých regiónoch kráľovstva. Wales má napríklad svoje Plaid Cymru, o hlasy v severnom Írsku sa bijú miestni republikáni a unionisti. Tí získajú spravidla niekoľko poslaneckých kresiel, no málokedy viac ako dvadsať. Najsilnejší sú v tomto škótski nacionalisti, ktorí berú väčšinu kresiel v škótskych okrskoch a so silou viac ako 50 poslancov sa môžu stať jednou z kľúčových strán pri rokovaniach o prípadnej koalícii, ak by sa konzervatívcom nepodarilo získať v parlamente väčšinu. Voličom sa nemusia spovedať členovia hornej komory parlamentu - Snemovne lordov. Tá nemá presne stanovený počet členov. Vlády sa snažia tento počet znižovať, no v posledných rokoch ich pribudlo asi sto. Teraz má snemovňa osemsto členov, ich priemerný vek je takmer 70 rokov. Ani tí nemajú veľmi kde sedieť, v sále je sedenie pre 230 ľudí, bežne sa tak na hlasovaniach zasadnutiach nezúčastňujú stovky členov hornej komory. V minulosti väčšinu členov tvorili dediční lordi, teda členovia šľachty, ktorých predkov panovník vymenoval do snemovne a toto právo sa dedilo. Postupne sa ich počet zmenšoval, teraz ich je 92. Väčšinu členov teraz tvoria doživotní lordi. Tých vybrala kráľovná na odporučenie vlády. Ide o bývalých členov dolnej komory, ale aj osobnosti z prostredia kultúry, školstva, zdravotníctva či sociálnych služieb. V hornej komore môžu sedieť doživotne, no nemôžu tam umrieť, to je v kráľovskom paláci zákonom zakázané, ak sa tak stane, telo prevezú do neďalekej nemocnice a za mŕtveho ho vyhlásia až tam. Potom je v snemovni lordov 26 arcibiskupov a biskupov anglikánskej cirkvi. Okrem Británie len Irán zaručuje duchovným miesto v parlamente. Osobitné postavenie v komore má dvanásť lordov sudcov, ktorí sú najvyššou odvolacou inštanciou v britskom súdnom systéme. Inak nemá horná komora veľké právomoci. Ak so schváleným zákonom nesúhlasí, môže len poslať Dolnej komore pripomienky a o mesiac posunúť jeho platnosť, aby ho vláda vedela prípadne zmeniť. Hlavou štátu je v britskom systéme kráľovná, aj keď panovník postupne prišiel o všetky výkonné aj zákonodarné právomoci. Teraz je najmä symbolom jednoty a kontinuity. Otvára však zasadania parlamentu, podpisuje zákony a v parlamente aj prednáša programové vyhlásenie novej vlády.


Je účinný ako voda. Brusnicový džús infekcie močových ciest nevylieči

Mnohé štúdie dokazujú, že brusnice pri infekciách nepomáhajú. Prečo tento mýtus pretrváva?

BRATISLAVA. Pitie brusnicového džúsu vraj dokáže vyliečiť a predchádzať zápalom a infekciám močových ciest. V skutočnosti by vám však stačil aj pohár vody. Brusnice vám totiž nepomôžu ani pri prepuknutej chorobe ani pri jej predchádzaní. Naznačuje to štúdia v odbornom časopise Journal of the American Medical Association. Kto aspoň raz zažil problémy s močovými cestami, určite siahol aj po brusniciach, brusnicovom džúse či tabletkách s výťažkami z brusníc. Túto liečbu neodporúčajú len mnohé weby venujúce sa zdraviu, ale ako doplnok liečby ju predpisujú aj niektorí lekári. „Táto štúdia je presvedčivým dôkazom, že brusnicové produkty by lekári nemali predpisovať ako prevenciu pred týmito chorobami,“ napísala urologička Lindsay E. Nicollová v editoriáli k štúdii. „Klinickí lekári by mali prestať hovoriť pacientom, že brusnice majú preukázané, alebo vôbec možné výhody. Infekcie najčastejšie postihujú ženy a práve tie vo vyššom veku. Nevyhnú sa im však ani starší muži, ktorí majú problémy s prostatou. Do svojej štúdie si preto vedci z Yaleovej medicínskej školy vybrali 185 obyvateliek jedného domova dôchodcov. Rozdelili ich na dve polovice – jedna dostávala vysoké dávky brusnicových kapsúl a druhá placebo. Jedna kapsula zodpovedala 591 mililitrom brusnicového džúsu. Po 360 dňoch sa ukázalo, že hladiny baktérií v moči sa u dvoch skupín nijako neodlišovali, taktiež to nijako neovplyvnilo počet infekcií. Nejde pritom o prvú štúdiu, ktorá potvrdila, že brusnice nijako neovplyvnia priebeh choroby. Prehodnotenie 24 štúdií v roku 2012 s celkovým počtom 4473 dobrovoľníkov ukázalo len málo vierohodných dôkazov a pozitívnych efektov brusníc na prevenciu infekcií močových ciest. „Pokračujúca podpora užívania brusníc na opakujúce sa infekcie močových ciest v populárnej tlači a online poradenstve Ak si myslíte, že vám napríklad brusnicový džús pomáha, v skutočnosti len strácate peniaze. Džúsy dostupné v predajniach obsahujú len malé percento skutočnej ovocnej zložky. Existuje však niekoľko dôvodov, prečo brusnice vzbudzujú dojem liečby a prevencie pred infekciami. Brusnice totiž obsahujú aktívnu zložku proantocyanidín typu A. Ukázalo, sa že táto látka pomáha blokovať zachytávanie baktérií na steny močového mechúra. Brusnice obsahujú len malé množstvo tejto látky, aby vám skutočne pomohla, museli by ste ich zjesť veľmi veľa a piť džúsy s vysokou koncentráciou. Druhý dôvod, prečo mýtus brusníc pretrváva je, že ľudia si veľmi radi pri klasickej liečbe dopomáhajú aj rôznymi prírodnými cestami. Keď pijú veľké množstvá džúsu, majú pocit, že im pomáha. A skutočne pomáha, ale rovnakú prácu by zvládla aj obyčajná voda. „Aj keď vám džús poskytuje hydratáciu a efektívne pomáha pri vymývaní baktérií z tela, kým sa dostane do vášho mechúra, aktívna zložka brusníc je už dávno preč," hovorí pre web Science Alert Timothy Boone z Medicínskej fakulty Texaskej univerzity. Pri infekcii by ste mali v prvom rade siahnuť po antibiotikách, niektorí lekári však odporúčajú len ibuprofen a oddych na lôžku. Najdôležitejšie je, aby ste v prípade aktívnej infekcie pili veľa tekutín, aby ste pomohli baktériám dostať sa von z tela. Pri opakovanej infekcii vám pomôže aj vitamín C, ktorý okyslí moč a sťaží rozmnožovanie baktérií. Je tiež dôležité aby ste počas dňa išli močiť vždy, keď máte nutkanie a moč v sebe nezadržiavali. Ženy, majú kratšie močové cesty, sú preto náchylnejšie na vznik infekcií a mali by sa o ne starať najviac. Na toalete by sa mali utierať spredu dozadu, nepoužívať parfumované výrobky dámskej hygieny a nosiť najmä bavlnené spodné prádlo. Muži aj ženy by si mali dávať pozor aj pri pohlavnom styku. Pri predchádzaní infekciám pomáha, keď sa vymočia pred ním aj po ňom. DOI: 10.1002/14651858.CD001321.pub5 DOI: 10.1001/jama.2016.16141 Tento text ste mohli čítať vďaka tomu, že platíte za obsah. Vážime si to.


Rockovú republiku nahradí na jar rádio Aktual

BRATISLAVA. Rockovú republiku nahradí spravodajské rádio Aktual na konci apríla alebo začiatkom mája. Ako pre agentúru SITA uviedol majiteľ stanice Martin Lengyel, „definitívny termín rozhodneme v najbližších dňoch“. Rádio Aktual plánuje vysielať na 21 frekvenciách, ktoré licenčná rada pridelila Rockovej republike. „Okrem toho koordinujeme ďalšie frekvencie a ešte najbližšie dva roky chceme pridať ďalšie vysielače,“ doplnil Lengyel. Rádio Aktual má byť spravodajské rádio a jeho súčasťou bude aj publicistika. „Ideme sa pokúsiť urobiť formát rádia, ktorý na Slovensku ešte nie je,“ avizuje Lengyel. Keďže ide o výraznú programovú zmenu, musí zmenu licencie schváliť Rada pre vysielanie a retransmisiu (RVR).Vysielanie bude riadiť Tamara Valková, ktorá v minulosti pracovala napríklad v spravodajstve Slovenskej televízie a Slovenského rozhlasu a viedla aj Slovenský syndikát novinárov. Tím moderátorov a redaktorov sa zatiaľ buduje, dodal Lengyel, ktorý okrem Rockovej republiky stál v minulosti pri vzniku spravodajskej televízie TA3, rádia Jemné melódie, spolupodieľal sa i na vzniku týždenníka .týždeň a venuje sa politickému marketingu.